Malaysia akan jalankan ujian klinikal vaksin Kangtai
Oleh MOHD. HUSNI MOHD. NOOR

5 Jun 2021, 4:02 pm
PUTRAJAYA – Kementerian Kesihatan (KKM) akan menjalankan ujian klinikal bagi satu lagi jenis vaksin Covid-19 dikenali sebagai SARS-CoV-2 Vaccine (Vero Cells) Inactivated yang dikilangkan oleh Shenzhen Kangtai Biological Products Co., Ltd. (Kangtai) di China.
Ketua Pengarah Kesihatan, Tan Sri Dr. Noor Hisham Abdullah berkata, kajian klinikal vaksin itu telah diluluskan oleh Bahagian Regulatori Farmasi Negara (NPRA) pada 28 Mei lalu.
“Kajian klinikal fasa 3 vaksin ini akan dijalankan di lapan pusat penyelidikan di Malaysia dengan sasaran peserta sebanyak 3,000 orang dewasa yang berumur 18 tahun ke atas.
“Ia (kajian) dijangka akan mengambil masa selama 15 hingga 19 bulan,” katanya menerusi kenyataan akhbar hari ini.
Katanya, Malaysia adalah salah sebuah negara yang terlibat dalam kajian klinikal vaksin Kangtai selain Colombia, Argentina, Pakistan, Filipina dan Ukraine.
Noor Hisham berkata, vaksin itu juga telah diluluskan oleh negara China melalui Kelulusan Penggunaan secara Darurat pada 14 Mei lalu.

Menurutnya, kajian klinikal vaksin Covid-19 yang dijalankan di Malaysia dapat memberikan maklumat klinikal yang berkaitan dengan keberkesanan dan keselamatan vaksin serta maklumat berkenaan kesesuaian vaksin kepada rakyat Malaysia.
“Ini adalah kelebihan yang diperlukan oleh kerajaan untuk memacu ke arah capaian  sasaran imuniti kelompok melalui Program Imunisasi Covid-19 Kebangsaan (PICK) yang sedang giat dijalankan di seluruh negara ketika ini,” katanya. – K! ONLINE


31 pekerja dikompaun tidak kemas kini status kesihatan
Oleh SHAMSUL KAMAL AMARUDIN

5 Jun 2021, 5:10 pm
LUMUT – Seramai 31 pekerja dan dua pengusaha kantin dari dua syarikat perindustrian di Kampung Acheh di sini dikompaun kerana melanggar prosedur operasi standard (SOP) Perintah Kawalan Pergerakan (PKP).
Kesemua pekerja dikompaun RM1,500 dengan jumlah keseluruhan RM46,500 kerana tidak mengemas kini status kesihatan dalam portal MySejahtera ketika memasuki tempat kerja.
Dua pengusaha kantin itu pula masing-masing dikompuan RM10,000 kerana tidak melaksanakan penjarakan sosial di premis.
Kompaun itu dikeluarkan dalam operasi bersepadu pematuhan SOP PKP disertai Ibu Pejabat Polis Daerah (IPD) Manjung bersama beberapa agensi berkaitan.
Ketua Polis Daerah Manjung, Asisten Komisioner Nor Omar Sappi berkata, dua yang diperiksa ialah syarikat perindustrian berkaitan minyak dan gas serta premis pemprosesan makanan.
Menurut beliau, majikan perlu memastikan pekerja mengemas kini status kesihatan masing-masing setiap kali bekerja untuk mengelak individu bergejala bekerja.

“Syarikat yang memiliki bilangan pekerja ramai perlu mewujudkan satu pasukan bertanggungjawab memantau tahap kesihatan serta pematuhan SOP di tempat kerja bagi mengelak jangkitan Covid-19.
“Peraturan itu turut terpakai kepada orang ramai yang mana mereka perlu mengemas kini status kesihatan setiap kali keluar rumah,” ujarnya kepada pemberita. – K! ONLINE


NTF tingkatkan kawalan susulan pendaratan Rohingya
Oleh AHMAD SHAHERMAN SHAMSURI

5 Jun 2021, 5:23 pm
PETALING JAYA – Pasukan National Task Force (NTF) akan meningkatkan pemantauan sekitar Tanjung Balai, Medan dan Dumai terutamanya titik-titik pendaratan haram serta lorong tikus di sepanjang Pantai Barat Semenanjung.
NTF berkata, langkah tersebut diambil selepas media Indonesia melaporkan seramai 81 orang pelarian etnik Rohingya dikesan di sekitar pesisir pantai Kuala Simpang Ulim, Simpang Ulim, Acheh Timur, semalam kira-kira pukul 7 pagi (waktu Indonesia Barat).
Menurut NTF, kumpulan pelarian terdiri daripada 70 orang dewasa dan 11 orang kanak-kanak itu berjaya mendarat pada malam atau awal pagi semalam.
“Pada asalnya kumpulan berkenaan berjumlah 90 orang namun lapan orang telah meninggal dunia dan seorang hilang di laut,” kata NTF dalam satu kenyataan di sini hari ini.
Mengulas lanjut NTF berkata, hasil maklumat risikan pihaknya mendapati modus operandi yang digunakan pelarian itu sama seperti kejadian pada 2019 hingga 2020 yang mana etnik Rohingya dibawa secara ‘runcit’ ke Malaysia.
Kata NTF, mereka menggunakan bot-bot nelayan yang dipercayai menerima upah dari sindiket untuk membawa masuk pelarian dari sebuah bot besar di perairan antarabangsa.

“Masih terdapat sebuah ‘motherboat’ yang berada di perairan antarabangsa yang berkemungkinan telah melepaskan sebahagian Rohingya untuk mendarat di
Acheh Timur dan bakinya masih menunggu masa untuk dibawa mendarat ke Malaysia.
“Pendaratan di Acheh Timur dilihat sebagai salah satu taktik ‘diversion’ yang dilakukan oleh sindiket bagi mengaburi pergerakan memasuki Malaysia secara runcit menggunakan bot nelayan tempatan atau asing tanpa dikesan pihak berkuasa,” ujarnya.
Pada masa sama, NTF turut menyangkal dakwaan yang mengatakan bot pelarian Rohingya ini telah ‘ditolak’ untuk memasuki perairan Malaysia memandangkan tiada sebarang pertemuan berlaku di antara pihak berkuasa Malaysia dengan bot tersebut.
Susulan kejadian itu, NTF berkata, pihaknya melalui Operasi Benteng akan meningkatkan kesiagaan dan mengaturgerak aset-aset maritim berdekatan perairan antarabangsa.
“NTF juga akan membuat pemantauan radar dan aset udara bagi mengesan sebarang pergerakan bot yang mencurigakan.
“Sebarang maklumat berkaitan kemasukan pendatang asing tanpa izin (PATI) yang melalui titik pendaratan haram dan lorong tikus boleh terus salurkan ke talian Hotline NTF 011- 62511223,” jelasnya.-K! ONLINE


Yayasan Petronas sumbang 12,000 alat peranti
Oleh KOSMO!

5 Jun 2021, 3:04 pm
KUALA LUMPUR – Yayasan Petronas mengambil inisiatif dengan menyumbang alat peranti dan kemudahan internet kepada 12,000 pelajar di seluruh negara bagi membolehkan kelompok itu mendapat akses yang lebih baik bagi proses pembelajaran secara online.
Peranti digital bernilai RM30 juta itu dibekalkan kepada 81 buah sekolah melibatkan 69 daerah bermula sejak 17 Mei lalu hingga pertengahan Jun ini sebagai sebahagian daripada komitmen Yayasan Petronas menerusi program CERDIK.
CERDIK diumumkan dalam Belanjawan 2021 baru-baru ini sebagai satu inisiatif dan tanggungjawab sosial korporat (CSR) oleh syarikat berkaitan kerajaan (GLC) dan syarikat pelaburan berkaitan kerajaan (GLIC) bertujuan untuk membantu keluarga berpendapatan rendah untuk lebih menyesuaikan diri dengan yang norma baharu pembelajaran dalam talian.
Menurut kenyataan Yayasan Petronas hari ini, inisiatif terbaharu ini adalah hasil kerjasama dengan Kementerian Pendidikan (KPM), Kementerian Kewangan, Yayasan Hasanah (Sekretariat) serta rakan GLC dan GLIC lain dengan keutamaan diberikan kepada isi rumah dari golongan B40.
“Peranti yang disediakan ini akan membantu pembelajaran pelajar selama tiga tahun dan turut dilengkapi dengan perkhidmatan data, penyelenggaraan, jaminan dan sokongan teknikal.
“Melalui CERDIK, kami ingin memberikan akses yang adil kepada pendidikan berkualiti untuk pelajar kerana ini adalah langkah pertama untuk menutup jurang digital ke arah memperkaya pengalaman dan kehidupan pendidikan mereka,” kata Ketua Pegawai Eksekutif Yayasan PETRONAS, Nelly Francis Shariah.

Menurut beliau, dengan adanya peranti dan perkhidmatan internet ini, pihaknya berharap lebih ramai pelajar terutama mereka yang berasal dari keluarga kurang mampu dan luar bandar dapat mengambil bahagian dalam pembelajaran online dengan lebih baik.
Menurut tinjauan melibatkan 900,000 pelajar yang dilakukan tahun lalu, 37 peratus menunjukkan bahawa kumpulan pelajar ini tidak memiliki alat yang sesuai di rumah untuk mengikuti pelajaran dalam talian.
“Dalam melalui masa yang sukar ketika pandemik ZCovid-19, kami perlu membantu bagi memastikan tidak ada yang ketinggalan dalam menuntut pendidikan,” tambah Nelly.
Sementaraitu, Pengarah Urusan Yayasan Hasanah, Shahira Ahmed Bazari melahirkan penghargaan kepada Yayasan Petronas yang tampil untuk merealisasikan program CERDIK ini bagi membantu pelajar di seluruh negara.
“Walaupun terdapat masalah logistik kerana sekatan pergerakan, kami masih berada di landasan tepat untuk menyampaikan peranti pada masa yang yang ditetapkan,” katanya. – K! ONLINE


Galak daftar vaksin, Pejabat Parlimen Hulu Terengganu tawar ganjaran
Oleh NOOR HAYATI MAMAT

5 Jun 2021, 3:40 pm
HULU TERENGGANU – Pejabat Parlimen Hulu Terengganu mengambil pendekatan menawarkan ganjaran wang tunai RM10,000 sebagai galakan lebih ramai penduduk daerah itu mendaftar dengan program Imunisasi Covid-19 (PICK).
Ahli Parlimen Hulu Terengganu, Datuk Rosol Wahid berkata, ganjaran wang tunai tersebut akan diberikan kepada Dewan Undangan Negeri (DUN) di bawah Parlimen tersebut yang berjaya merekodkan peratusan tertinggi dalam pendaftaran PICK menerusi aplikasi MySejahtera.
“Saya difahamkan Terengganu merupakan antara negeri yang mencatat peratusan terendah dalam pendaftaran suntikan vaksin Covid-19.
“Sebagai Ahli Parlimen Hulu Terengganu, saya mahu membantu menggalakkan lebih ramai rakyat khususnya di daerah ini mendaftar dengan PICK menerusi penawaran ganjaran tersebut,” katanya ketika ditemui selepas menyampaikan bantuan khas Covid-19 untuk Gerobok Prihatin Masjid Ajil di sini hari ini.
Rosol berkata, empat DUN terlibat terdiri daripada Manir, Ajil, Kuala Berang dan Telemong.
Timbalan Menteri Perdagangan Dalam Negeri dan Hal Ehwal Pengguna berkata, hadiah kemenangan akan diserahkan kepada Pejabat DUN terlibat untuk manfaat rakyat.

“Saya berharap pihak terlibat termasuk Jawatankuasa Pembangunan dan Keselamatan Kampung (JPKK) dapat membantu lebih penduduk mendaftar.
“Rakyat khususnya di Parlimen Hulu Terengganu ini tidak perlu takut untuk disuntik vaksin Covid-19 mahu pun termakan dakyah golongan antivaksin,” katanya. – K! ONLINE


Solat tidak khusyuk, petanda awal bipolar – Janna Nick
Oleh MOHAMMAD SHAHEMY AZMI

5 Jun 2021, 3:38 pm
PETALING JAYA – Pelakon kontroversi Janna Nick menyedari masalah mental atau bipolar yang dialaminya selepas mendapati sering tidak khusyuk ketika solat.
Ujar Janna atau nama sebenarnya Nurul Janna Muner, 26, setiap kali ketika mendirikan solat, dia menjadi tidak fokus kerana terganggu dengan ‘suara’ dalam kepala yang sangat kuat.
“Solat pun susah khusyuk dan fokus sebab ada suara yang sangat kuat dalam kepala saya. Saya jadi tidak fokus sehingga saya tidak lagi mampu untuk tanganinya.
“Bila saya sudah tidak boleh kawal keadaan, itu yang menyebabkan saya berjumpa dengan doktor dan saya disahkan menghidap bipolar,” kata Janna dalam satu sesi siaran langsung bersama Miasa Malaysia, iaitu sebuah pertubuhan bukan kerajaan untuk membantu penghidap masalah mental sebentar tadi.
Ujar Janna, masalah berkaitan kesihatan mentalnya telah terjadi sejak dia berada di bangku sekolah lagi, namun ketika itu dia tidak tahu dan faham tentang masalah yang dialaminya.
“Sejak sekolah saya mula menunjukkan tanda-tanda depresi. Cuma ketika itu saya selalu mencari alasan mungkin ada sesuatu yang saya mahukan dan selalu menyalahkan diri sendiri.

“Apabila dewasa, saya berada pada satu tahap tidak tahu untuk menyalahkan apa lagi. Sepatutnya saya bersyukur dan gembira sebab dah dapat apa yang saya mahukan,” katanya.
Dalam pada itu, Janna berkata situasi masalah bipolar yang dialaminya menjadi bertambah teruk sejak pelaksanaan Perintah Kawalan Pergerakan (PKP).
Katanya, pelaksanaan PKP menyebabkan dia terpaksa menangguh beberapa kerjanya sehingga menjadi bertindih (banyak).
“Sampai satu tahap sehingga saya tidak ada masa rehat untuk diri sendiri dan menjadi terlalu penat,” katanya.
Dalam perkembangan lain, kekasih kepada pelakon Dini Azan Schatzmann itu berkata bahawa dia masih lagi dalam proses untuk mencari ubat yang sesuai untuk mengatasi masalah bipolar yang dialaminya.
Sejak disahkan bipolar, sudah empat kali dia menukar ubat-ubatan kerana berasa tidak sesuai untuk diambil ketika sedang bekerja.
“Sudah empat kali saya tukar ubat. Kerja saya sebagai pelakon memerlukan saya bermain dengan emosi yang sangat maksimum.
“Kalau sedih kena betul-betul sedih. Kalau marah saya kena jadi seorang pemarah. Tapi kalau saya ambil ubat, saya akan jadi tenang,” katanya.
Pelakon drama Marry Me Senorita itu bagaimanapun mengakui bahawa ubat-ubatan sangat membantu dirinya dan emosi untuk stabil.
“Saya akui ubat-ubatan ini sangat membantu pemikiran saya. Apa yang saya perlukan sekarang hanya ubat.
“Tapi disebabkan kerja, saya tidak boleh makan ubat. Saya masih tercari-cari lagi ubat yang sesuai dan dalam proses untuk berjuang untuk diri sendiri,” katanya.
Terdahulu Janna mendedahkan dia mengalami masalah gangguan bipolar selain mengaku pernah membuat cubaan bunuh diri ketika berusia 14 dan 15 tahun.
Janna menerusi satu hantaran dalam Instagramnya berkata, dia kini bergantung pada ubat anti kemurungan sejak hampir sebulan lalu.
Dalam satu kenyataannya, Janna mendedahkan bahawa kini menjalani rawatan dengan pakar sakit jiwa setiap minggu untuk mendapatkan rawatan susulan berhubung dengan masalah gangguan bipolar yang dialaminya. -K! ONLINE


Insiden pemberian vaksin kepada warga asing disiasat
Oleh MOHAMAD HAFIZI BIN MOHD SAID

5 Jun 2021, 3:15 pm
IPOH – Jabatan Kesihatan negeri Perak mengesan insiden pemberian vaksin kepada warga asing di Pusat Pemberian Vaksin (PPV) Dewan Bandaran Teluk Intan baru-baru ini termasuk kemungkinan wujudnya kecuaian.
Berdasarkan siasatan awal, pihak pengurusan operasi di pusat berkenaan gagal membuat tapisan secara teliti serta justifikasi pemohon untuk mendapatkan vaksin awal.
Pengarah Kesihatan negeri, Datuk Dr. Ding Lay Ming berkata, pihaknya juga mendapati berlaku ketidakpatuhan dalam proses kerja apabila pihak pengurusan operasi PPV turut menerima warga tempatan yang memohon vaksin awal kerana telah dipanggil balik untuk menyambung pelajaran di luar negara.
Menurut beliau, mereka ini tidak mendapat tarikh temujanji melalui MySejahtera seperti penerima vaksin Fasa 2 yang lain.
“Secara peribadi saya merasa amat kesal atas kejadian yang berlaku dan akan terus menjalankan pemantauan rapi serta penyeliaan di semua PPV awam.
“Ia adalah bagi memastikan Program Imunisasi Covid-19 Kebangsaan (PICK) dilaksanakan mengikut tatacara dan kriteria yang telah ditetapkan oleh Jawatankuasa Khas Jaminan Akses Bekalan Vaksin Covid-19 Kebangsaan,” katanya

Menurut Lay Ming, pihak pengurusan PPV Daerah Hilir Perak komited dalam memastikan hanya golongan yang layak menerima vaksin dalam fasa dua diberikan keutamaan menerimanya.
“Pihak pengurusan PPV telah meningkatkan proses semakan dan penentuan kelayakan menerima vaksin berdasarkan kriteria yang telah ditetapkan disamping menyediakan kaunter bagi mereka yang terlepas temujanji untuk mendapatkan tarikh baru,” katanya.
Terdahulu tular dalam laman Twitter ciapan seorang pengguna yang mendakwa terdapat seorang doktor menyelit nama penerima vaksin yang tiada dalam senarai di sebuah PPV di negeri ini.
Dakwanya, kejadian itu bukan kali pertama berlaku dan mempersoalkan ketelusan doktor berkenaan. – K! ONLINE


Bapa Oki Setiana Dewi meninggal dunia dalam tidur
Oleh MOHAMMAD SHAHEMY AZMI

5 Jun 2021, 2:57 pm
JAKARTA – Bapa kepada pelakon dan pendakwah terkenal Indonesia, Oki Setiana Dewi iaitu Sulyanti Sastromartoyo dilaporkan meninggal dunia ketika dalam tidur di rumah akibat serangan jantung, semalam.
“Semua terjadi sangat cepat dan tidak disangka-sangka. Dua hari yang lalu saya masih menelefon Papa dan berencana (merancang) mengajaknya untuk periksa ke rumah sakit (hospital). Semalamnya pun Ibu masih makan malam bersama Papa.
“Papa (panggilan untuk bapa) wafat (meninggal dunia) saat tidur dan ibu baru tahu di pagi harinya. Ibu tak memberitahu pada kami, anak-anaknya. Ibu hanya mengatakan papa sejuk dan akan dibawa oleh ambulans ke hospital,” tulis Oki menerusi satu hantaran yang dimuat naik dalam Instagramnya.
Sewaktu diberitahu keadaan bapa, Oki mulanya berharap semuanya berada dalam keadaan baik-baik sahaja.
Awalnya Oki merasakan dirinya sangat kuat dan boleh menangkan ibu dan adik-adiknya, namun ternyata dia juga berasa sedih selepas dimaklumkan tentang pemergian bapanya.
“Saya fikir sayalah yang paling tabah dan boleh menenangkan ibu dan adik-adik. Ternyata saya orang yang terjatuh saat doktor memberitahu bahawa papa sudah tiada. Ibu yang membangunkan saya.

“Saya baru tahu bahawa papa ternyata telah meninggal dunia berjam-jam yang lalu ketika sedang tidur kerana serangan jantung,” kata Oki.
Menerusi entri tersebut Oki berkongsi foto keadaan di dalam masjid ketika bapanya sembahyangkan.
Pelakon filem Ketika Cinta Bertasbih itu bersyukur bapanya pergi dalam keadaan tenang dan jenazahnya disembahyangkan oleh jemaah yang ramai.
“Hari ini berlangsung cepat dan mudah. Papa meninggal dunia di hari Jumat. Saat kami memandikan, tubuhnya bersih dan terlihat tenang, seperti sedang tertidur .
“Papa disolatkan orang soleh dan dikebumikan bersebelahan dengan masjid,” kongsinya. – K! ONLINE


Budak enam tahun maut akibat sesak nafas, rumah terbakar
Oleh NOOR HASLIZA NUSI

5 Jun 2021, 2:58 pm
GEORGE TOWN – Seorang budak perempuan berusia enam tahun maut dipercayai akibat sesak nafas dalam satu kejadian kebakaran di rumahnya di tingkat 19, Kondominium The Rise Collection 2, Taman Harapan di sini hari ini.
Mangsa merupakan anak sulung daripada tiga beradik itu dilaporkan meninggal dunia selepas sejam menerima rawatan di Hospital Pulau Pinang (HPP) kira-kira pukul 10 pagi.
Difahamkan, ketika kejadian, mangsa yang dikatakan sedang tidur itu ditinggalkan bersama seorang lagi adik lelaki berusia empat tahun di dalam kediaman berkenaan.
Adik mangsa dikatakan berada berdekatan pintu besi rumah mereka, manakala ibu bapa serta seorang lagi adik bongsu yang masih bayi dibawa keluar bersama untuk membeli keperluan rumah.

Ketua Balai Balai Bomba dan Penyelamat Jalan Perak, A’Azelan Hassan berkata, pihaknya menerima panggilan berhubung kejadian pada pukul 9.05 pagi dan tiba di lokasi kurang 10 minit kemudian.
“Ketika itu, mangsa bersama adik lelakinya terlebih dahulu dibawa ibu bapanya turun di tingkat bawah.

“Mangsa yang dalam keadaan tidak sedarkan telah menerima bantuan pernasafan oleh pasukan bomba sebelum dibawa ke HPP, namun disahkan meninggal dunia kira-kira sejam kemudian ,” katanya ketika dihubungi Kosmo! hari ini.
Beliau memberitahu, kejadian itu disedari ibu kanak-kanak tersebut sebaik melihat kepulan asap di dalam rumahnya semasa membuat panggilan video bersama anak lelakinya sebelum bergegas pulang. – K! ONLINE


Baju kurung ‘mesra vaksin’ laris di Twitter
Oleh AHMAD SHAHERMAN SHAMSURI

5 Jun 2021, 3:31 pm
PETALING JAYA – Gara-gara berkongsi rekaan baju kurung ‘mesra vaksin’ di laman Twitter seorang wanita tidak menyangka dia dihujani banyak tempahan oleh netizen.
Terdahulu, wanita dikenali sebagai @usnaku berkongsi beberapa keping gambar baju kurung yang dijahitnya untuk memudahkan ibunya mendapat suntikan vaksin.
Menerusi laman Twitternya, wanita terbabit memberitahu dia baru sahaja selesai menjahit sepasang baju kurung untuk ibunya.
Baju kurung tersebut mempunyai zip pada bahagian bahu untuk memudahkan suntikan vaksin dilakukan.
“Walaupun kelihatan agak lawak tetapi ia berfungsi,” ciap wanita itu hari ini.
Ciapan terbabit telah mendapat lebih 20,000 tanda suka dan lebih 9,600 netzien membuat ciapan balas pada hantaran tersebut.

Rata-rata netizen suka dengan rekaan tersebut sehingga ada yang menyuruh wanita itu membuka tempahan kepada umum.
Pada masa sama, netizen turut menyarankan wanita itu untuk ‘paternkan’ rekaannya itu supaya ia tidak ditiru oleh orang lain seperti pesanan oleh @nahsudin.
“Cepat buat bisnes and jenama sendiri untuk rekaan macam ni sis. Nanti ramai jenama terkenal curi idea sis, bagus sangat idea baju macam ni,” ciapnya.-K! ONLINE


Taman awam, kawasan rekreasi di Ipoh ditutup
Oleh ZAKI SALLEH

5 Jun 2021, 3:23 pm
IPOH – Semua kawasan rekreasi dan taman awam di bandaraya ini ditutup dan tiada sebarang aktiviti sukan atau riadah dibenarkan sepanjang tempoh Perintah Kawalan Pergerakan (PKP) penuh bermula hari ini hingga 14 Jun ini.
Kawasan tersebut ialah Taman D. R Seenivasagam, Padang Sultan Abdul Aziz (Padang Polo), Padang Ipoh, Gunung Lang dan Pavilion Petting [email protected] Lang.
Majlis Bandaraya Ipoh (MBI) dalam satu kenyataan memberitahu, larangan itu adalah mengikut prosedur operasi standard (SOP) PKP pihak berkuasa tempatan tersebut.
Menurut kenyataan tersebut, turut ditutup ialah Perpustakaan Tun Razak, dewan orang ramai dan komuniti kendalian MBI serta kaunter bayaran dan perkhidmatan MBI.
“Sepanjang tempoh ini kita juga tidak membenarkan sebarang aktiviti kebudayaan dan pelancongan termasuk busking, galeri seni, taman tema dan pusat hiburan keluarga.
“Aktiviti ekonomi yang ditutup adalah operasi Gerbang Malam dan Memory Lane (pasar pagi Looking) termasuk pasar pagi, pasar tani dan pasar malam,” ujar kenyataan itu.

Bagaimana pun, aktiviti riadah seperti joging dan berbasikal hanya boleh dilakukan di kawasan kejiranan sahaja dengan mematuhi jarak fizikal yang ditetapkan.
Begitu juga pasar awam yang dibenarkan beroperasi kecuali gerai-gerai di luar kawasan pasar awam bermula pukul 6 pagi hingga 2 petang. – K! ONLINE


7,452 kes hari ini
Oleh NOR IDAYU BOSRO

5 Jun 2021, 2:54 pm
PUTRAJAYA – Kes Covid-19 baharu hari ini masih merekodkan angka 7,452 kes sekali gus menjadikan jumlah kes positif keseluruhan kini 610,574 kes.
Ketua Pengarah Kesihatan, Tan Sri Dr. Noor Hisham Abdullah berkata, Selangor kekal merekodkan angka tertinggi dengan 2,509 kes diikuti oleh Negeri Sembilan (843 kes), Kuala Lumpur ( 678 kes) dan Sarawak ( 651 kes).
“Seterusnya ialah Johor (412 kes), Pulau Pinang (370 kes), Kelantan (312 kes), Pahang (286 kes), Kedah (263 kes), Sabah (259 kes), Perak (252 kes), Melaka (206 kes), Labuan (205 kes) dan
Terengganu (190 kes).
“Putrajaya pula dengan 12 kes manakala Perlis pula empat kes baharu,” katanya menerusi ciapan di Twitter hari ini. -K! ONLINE


Ben Amir belum jumpa calon kekasih
5 Jun 2021, 3:41 pm
PETALING JAYA – Masih menutup rapat soal teman wanita daripada pengetahuan umum, pelakon tampan, Ben Amer bertegas bahawa hatinya belum dimiliki.
“Saya masih solo,” respons ringkasnya ketika ditebak tentang ruang hatinya sama ada sudah dimiliki seseorang ataupun belum.
Soal isi hati lelaki berusia 30 tahun itu disentuh bagi mendapatkan kepastian sebenar tentang desas-desus hubungan istimewanya dengan pelakon dan penyanyi Daiyan Trisha.
Semuanya gara-gara penularan sekeping gambar mereka sedang menjamu selera di sebuah restoran pada November tahun lalu.
Menjelaskan sejauh mana hubungannya dengan Daiyan, Ben berkata, mereka tidak lebih sekadar daripada rakan biasa.
“Tak adalah. Saya dan Daiyan cuma berkawan sahaja. Tiada apa-apa pun (hubungan istimewa),” katanya.

Malah pelakon yang popular menerusi drama Sweet Dreams itu mengakui, masih belum bertemu wanita idaman yang dicari-cari setakat ini.
Ben atau nama sebenarnya Muhammad Amir Sabaruddin berkata, dia mencari wanita yang boleh memberi nasihat, mengenepikan ego serta pandangannya.
“Kalau ada, dialah orangnya. Tetapi setakat ini belum jumpa lagi,” ujarnya ketika muncul dalam sesi temu ramah secara maya bagi mempromosikan drama terbaharu lakonannya bersama Nabila Huda dan Tiz Zaqyah, Diva Popular. – K! ONLINE


121 kompaun sepanjang empat hari PKP Penuh di PJ
Oleh EDDY AQMAL MOHAMED HAMIDI

5 Jun 2021, 12:57 pm
PETALING JAYA – Sebanyak 121 kompaun bernilai RM319,000 telah dikeluarkan oleh polis Petaling Jaya di atas pelbagai kesalahan sepanjang empat hari tempoh penguatkuasaan Perintah Kawalan Pergerakan (PKP) Penuh Fasa Pertama dikuatkuasakan.
Ketua Polis Daerah Petaling Jaya, Asisten Komisioner Mohamad Fakhrudin Abdul Hamid berkata, sepanjang tempoh empat hari itu, pihaknya telah merekodkan sebanyak 28 kesalahan tidak memakai pelitup muka dan 27 kesalahan kerana tiada penjarakan fizikal.
“Sebanyak 19 kesalahan rentas daerah, 17 kesalahan kerana gagal megimbas kod QR MySejahtera dan 13 kesalahan pejabat beroperasi melebihi kapasiti kakitangan dibenarkan.
“Lain-lain kesalahan yang direkodkan adalah empat kompaun larangan beroperasi dan dua kesalahan kerana melakukan pergerakan melebihi radius 10 kilometer,” katanya pada satu sidang akhbar di Ibu Pejabat Polis (IPD) Daerah Petaling Jaya hari ini.
Menurut Mohamad Fakhrudin, pihak polis Petaling Jaya telah melaksanakan enam sekatan jalan raya (SJR) statik dan 10 SJR bergerak sepanjang hari.
“Sebanyak 14 pasukan pemantau dengan kerjasama pihak Angkatan Tentera Malaysia (ATM), Unit Dron Pasukan Gerakan Udara, Pasukan Simpanan Persekutuan (FRU) serta Majlis Bandaraya Petaling Jaya turut bersama-sama melakukan pemantauan.

“Kami berpuas hati dengan kadar pematuhan prosedur operasi standard (SOP) dalam setiap pemantauan namun dapati masih ada segelintir yang masih berdegil tidak patuh jadi kita akan terus kuatkuasakan SOP PKP,” tegas beliau.-K!ONLINE


KPWKM gesa percepatkan kajian vaksin kepada kanak-kanak
Oleh DIYANATUL ATIQAH ZAKARYA

5 Jun 2021, 2:23 pm
MELAKA – Kementerian Pembangunan Wanita, Keluarga dan Masyarakat (KPWKM) menggesa kajian penggunaan vaksin kepada kanak-kanak dipercepatkan memandangkan jumlah jangkitan golongan itu kini mencecah lebih 82,000 kes.
Menterinya, Datuk Seri Rina Mohd. Harun berkata, berdasarkan laporan terkini sehingga 30 Mei lalu, seramai 82,341 kanak-kanak serta bayi telah disahkan positif Covid-19 dengan 27,402 daripadanya adalah yang berusia tujuh hingga 12 tahun.
“Seramai 19,851 pesakit kanak-kanak pula berusia empat tahun ke bawah, manakala 8,237 berusia lima hingga enam tahun dan 26,851 berusia tujuh hingga 12 tahun.
“Angka ini sangat membimbangkan, saya menggesa agar kajian yang sedang dilaksanakan dipercepatkan demi nyawa dan keselamatan anak-anak serta mengurangkan risko jangkitan dalam kalangan mereka,” katanya.
Beliau berkata demikian ketika membuat tinjauan di Pusat Rawatan Covid-19 Berisiko Rendah (PKRC) Pusat Dagangan Antarabangsa Melaka (MITC), Ayer Keroh di sini, hari ini. – K! ONLINE


Jari cedera tersepit mesin pengisar
Oleh ZAKI SALLEH

5 Jun 2021, 2:32 pm
MANJUNG – Seorang pekerja kilang memproses makanan yang terletak di Pelabuhan Lumut dekat sini cedera pada jari manis tangan kiri akibat tersepit dalam mesin pengisar semasa bekerja di premis itu hari ini.
Kejadian kira-kira pukul 10 pagi itu berlaku semasa wanita itu sedang menjalankan kerja-kerja mengisar daging ayam sebelum jarinya tersekat pada mesin berkenaan.
Pusat Gerakan Operasi Jabatan Bomba dan Penyelamat Malaysia (JBPM) negeri Perak dalam satu kenyataan memberitahu, pihaknya menerima panggilan kecemasan pada pukul 10.15 pagi sebelum bergegas ke tempat kejadian.
Menurut kenyataan itu, sepasukan anggota dari Balai Bomba dan Penyelamat Setiawan diketuai PBK II Johari Tomin dihantar untuk membantu mengeluarkan jari mangsa yang tersepit.
“Bomba menggunakan peralatan khas dan berjaya mengeluarkan jari mangsa yang tersepit.
“Wanita itu yang kelihatan lemah kerana menahan sakit kemudian diserahkan kepada petugas perubatan untuk tindakan selanjutnya,” katanya kenyataan itu. – K! ONLINE


10,000 bungkusan makanan untuk penduduk Pulau Pinang terjejas
Oleh ISWAN SHAFIQ ISA

5 Jun 2021, 2:46 pm
SEBERANG PERAI – Zakat Pulau Pinang (ZPP) memperuntukkan sehingga RM1.5 juta untuk diagihkan dalam bentuk makanan dan barangan keperluan harian kepada kira-kira 10,000 penduduk di negeri ini yang memerlukan bantuan sepanjang tempoh Perintah Kawalan Pergerakan (PKP) Penuh.
Ketua Pegawai Eksekutifnya, Amran Hazali berkata, proses pengagihan itu bermula sejak Khamis lalu dan lebih 600 keluarga di seluruh negeri ini telah menerima manfaatnya setakat ini.
“Setiap keluarga yang layak akan menerima bungkusan makanan dan barang keperluan harian lain bernilai RM150 dan ini merupakan nilai tertinggi yang kita peruntukkan kepada penerima bantuan setakat ini.
“Sehingga kini juga, ZPP telah menerima sehingga 2,300 permohonan dan setiap permohonan yang diterima akan disaring oleh pegawai-pegawai kami terlebih dahulu,” katanya kepada pemberita hari ini.
Beliau berkata demikian ketika ditemui semasa meninjau proses pengumpulan dan pembungkusan barangan keperluan tersebut di Pusat Jagaan Inapan Kasih Sayang, Kepala Batas di sini.
Menurutnya, mereka yang berhasrat untuk memohon bantuan tersebut boleh menghubungi ZPP atau mengisi borang permohonan dengan melampirkan salinan kad pengenalan.

“Bantuan ini kita buka kepada semua orang Islam di Pulau Pinang sama ada warganegara atau bukan warganegara.
“Sebaik disahkan layak menerima, pasukan bertindak ZPP akan membuat penghantaran segera dalam tempoh 24 jam,” katanya. – K! ONLINE


MCMC wujudkan platform tunggal PUDO
Oleh NUR SHARIEZA ISMAIL

5 Jun 2021, 1:16 pm
CYBERJAYA – Suruhanjaya Komunikasi dan Multimedia Malaysia (MCMC) akan melaksanakan beberapa inisiatif dalam usahanya untuk mempertingkatkan Pusat Pungutan dan Serahan (PUDO) di seluruh negara.
MCMC dalam satu kenyataan berkata, menerusi pengumuman di bawah Pakej Accelerator Kurier Negara (PAKEJ), ia akan memberi tumpuan kepada pengenalan lebih banyak PUDO bebas, perkongsian aset antara syarikat kurier.
Katanya, MCMC juga kini sedang mewujudkan sebuah platform tunggal untuk titik serahan setempat PUDO yang akan dianggotai oleh pelbagai pemain industri.
“Pada masa sama, MCMC sedang meneroka potensi Pusat Internet Komuniti (PIK) untuk dijadikan sebagai titik serahan setempat PUDO di bawah inisiatif [email protected] untuk kemudahan penduduk di kawasan luar bandar.
“Perancangan sedang berjalan bagi mendapatkan sokongan daripada pihak pemegang taruh dan mewujudkan satu peluang ekonomi kepada kedai-kedai runcit untuk menyertai rangkaian titik serahan setempat PUDO,” katanya di sini hari ini. – K! ONLINE


Tujuh termasuk dua pelajar ditahan memandu bahaya
Oleh ABDUL RASHID ABDUL RAHMAN

5 Jun 2021, 2:04 pm
KUANTAN – Tujuh individu termasuk dua pelajar sekolah ditahan kerana didapati menunggang motosikal secara melulu dan berbahaya di Jalan Kuantan Bypass berhampiran Terminal Sentral Kuantan baru-baru ini.
Dalam rakaman video yang tular dalam media sosial sejak 30 Mei lalu itu menyaksikan sekumpulan individu mengambil peluang keadaan jalan yang lengang untuk memandu secara laju dan membahaya.
Ketua Jabatan Siasatan dan Penguatkuasaan Trafik Kontinjen Pahang, Superintendan Kamarulzaman Jusoh berkata, kesemua suspek yang berumur 15 hingga 27 tahun ditahan di rumah masing-masing hasil risikan pihak polis.
“Pada kira-kira pukul 9 malam semalam sepasukan polis dari Ibu Pejabat Polis Kontinjen Pahang telah menjalankan satu Operasi Khas Samseng Jalanan bagi mengesan beberapa individu yang tular di media sosial Facebook kerana berlumba dengan aksi menundukkan kepala.
“Kejadian yang dipercayai berlaku kira-kira pukul 7 petang, 30 Mei lalu di Jalan Kuantan Bypass berhampiran Terminal Sentral Kuantan ini sangat membahayakan kepada diri sendiri dan pengguna jalan raya yang lain,” katanya di sini hari ini.
Menurut Kamarulzaman kesemua suspek ditahan reman selama empat hari bermula hari ini dan siasatan dilakukan mengikut Seksyan 81 (3) Akta Pengangkutan Jalan 1987.

Beliau berkata, siasatan masih diteruskan dan kesemua motosikal terbabit dibawa ke Balai Polis Trafik Kuantan di sini untuk tindakan lanjut.
Sementara itu beliau berkata, polis akan terus melakukan pemantauan dan tindakan tegas akan dikenakan mengikut undang-undang kepada mana-mana individu yang didapati melanggar peraturan jalan raya.
“Jangan ambil kesempatan musim jalan lengang ini, kita pihak polis sentiasa memerhati dan akan membuat tangkapan jika ada sebarang maklumat daripada awam,” ujarnya. – K! ONLINE


Malaysia-China akan bincang insiden pencerobohan ruang udara
Oleh NOR IDAYU BOSRO

5 Jun 2021, 1:02 pm
PUTRAJAYA – Menteri Luar, Datuk Seri Hishammuddin Tun Hussein akan membincangkan insiden pencerobohan tentera udara China dengan rakan sejawatnya, Wang Yi pada Mesyuarat Khas Menteri Luar ASEAN-China di China, Isnin ini.
Kementerian Luar dalam satu kenyataan berkata, Hishammuddin akan mengetuai delegasi Malaysia ke mesyuarat di Chongqing itu sempena ulang tahun ke-30 Hubungan Dialog ASEAN-China.
“Semua Menteri Luar ASEAN termasuk Wang Yi serta Setiausaha Agung ASEAN dijangka menghadiri mesyuarat itu,” kata kenyataan itu hari ini.
Sebelum ini, Hishammudin berkata, pihaknya akan memanggil Duta Besar Republik Rakyat China ke Malaysia untuk memberi penjelasan berhubung penerbangan 16 pesawat Tentera Udara milik China iaitu People’s Liberation Army-Air Force (PLAAF) di ruang udara nasional yang dianggap mengancam kedaulatan negara.
Beliau berkata, Kementerian Luar juga akan mengeluarkan nota bantahan diplomatik terhadap pencerobohan itu kepada Pemerintah Republik Rakyat China. -K! ONLINE


150 mesin Bitcoin bernilai RM600,000 dirampas
Oleh NOR SHAFAWATI YUP

5 Jun 2021, 2:19 pm
PORT DICKSON – Polis berjaya merampas sebanyak 150 buah mesin bagi aktiviti melombong mata wang digital, Bitcoin dengan anggaran nilai RM600,000 dalam tiga buah serbuan berasingan di sekitar Lukut di sini petang semalam.
Ketua Polis Daerah Port Dickson, Superitenden Aidi Sham Mohamed berkata, serbuan telan dijalankan pada pukul 6 petang semalam oleh sepasukan pegawai dan anggota dari Bahagian Siasatan Jenayah Ibu Pejabat Polis Daerah Port Dickson dan pasukan Seal Tenaga Nasional Berhad (TNB).
“Hasil serbuan pertama di Bandar Dataran Segar Lukut, pihak polis telah berjaya merampas sebanyak 70 unit mesin perlombongan Bitcoin di dalam sebuah premis tiga tingkat.
“Manakala dua lagi serbuan di sekitar Lukut Prima pula, rampasan adalah sebanyak 34 unit mesin perlombongan bitcoin di premis kedua manakala di premis ketiga adalah sebanyak 46 unit mesin bitcoin,” katanya dalam kenyataan di sini hari ini.
Menurut Aidi Sham, pasukan TNB juga telah memotong bekalan elektrik di ketiga-tiga premis tersebut kerana disyaki melakukan penyambungan elektrik secara haram untuk menjalankan operasi perlombongan berkenaan.
“Kegiatan perlombongan bitcoin ini dipercayai telah mula beroperasi sejak tiga bulan yang lalu.

“Selain itu, kerugian yang dikesan oleh pihak TNB untuk ketiga-tiga premis tersebut adalah dianggarkan RM40,000 sebulan,” katanya.
Aidi Sham berkata, dalam serbuan tersebut polis turut menahan dua lelaki masing-masing berusia 26 dan 27 tahun yang dipercayai terlibat dalan aktiviti Bitcoin ini.
“Hasil ujian air kencing mendapati kedua-dua suspek positif dadah jenis Methaphetamine (Syabu).
“Semakan rekod lampau juga mendapati mereka mempunyai rekod jenayah lampau bersabit kesalahan curi,” katanya. – K! ONLINE


Aleesya jelmaan semula Erra ‘Wati’ Sembilu
Oleh MOHAMMAD SHAHEMY AZMI

5 Jun 2021, 1:43 pm
PETALING JAYA – Perkongsian foto oleh selebriti terkenal Erra Fazira bersama anak tunggalnya, Engku Aleesya Engku Emran, 12, menarik perhatian peminat apabila mendakwa wajah kanak-kanak itu persis seperti ibunya ketika berlakon dalam filem Sembilu, kira-kira 30 tahun lalu.
Dalam hantaran tersebut, Erra atau nama sebenarnya Fazira Wan Chek, 47, memuat naik fotonya bersama Aleesya ketika bersantai di rumah.
Wajah Aleesya yang polos tanpa mengenakan secalit solekan itu ternyata menarik perhatian peminat ibunya termasuk oleh pereka duo popular, Rizman Ruzaini.
“Tu Erra Fazira (merujuk pada Aleesya) waktu filem Sembilu dulu ke?” soal Rizman Ruzaini.
Usikan pereka fesyen itu ternyata mendapat persetujuan daripada netizen yang turut beranggapan bahawa wajah Aleesya persisi seperti ibunya ketika zaman muda.
“Rambut dia sama macam watak Wati (watak Erra) dalam filem Sembilu,” kata seorang pengguna Instagram.

Selain filem Sembilu, ada juga netizen menyamakan wajah Aleesya seperti ibunya ketika berlakon dalam filem Maria Mariana.
“Baru-baru ini tengok Maria Mariana. Sama betul muka Maria (watak Erra) dengan Engku Aleesya. Cuma kening dia ikut ayahnya,” kata salah seorang pengguna.
Menerusi hantaran tersebut, Erra sempat menyampaikan pesanan kepada orang ramai supaya mematuhi arahan ‘lockdown’ oleh kerajaan bagi mengekang penularan Covid-19.
“Harap semua orang amalkan ‘lockdown’ sehabis baik. Moga kali ini kita beroleh kejayaan buat Malaysia dan selepas ‘lockdown’, wajib terus amalkan kendiri. Kalau tidak pusing-pusing benda yang sama,” ujarnya.
Dalam pada itu, selebriti yang digelar Primadona Filem Melayu Alaf Baharu itu turut menzahirkan pujian kepada pihak kerajaan kerana menyediakan vaksin untuk rakyat Malaysia.
“Kepada kerajaan, moga lebih aktif dan efisien dalam menyelenggara vaksin untuk rakyat. Terima kasih kerana memikirkan cara untuk membantu rakyat pada saat kritikal ini.
“Kepada segelintir rakyat, hentikan menuding jari. Kita jaga kita. Menuding dan menyalahkan tidak membantu untuk kita menjadi manusia positif yang menyumbang ke arah kebaikan,” jelasnya. K! ONLINE


KASA lancar Pelan Strategik 2020-2030
Oleh SUBKHI SUDARJI

5 Jun 2021, 2:09 pm
PUTRAJAYA – Kementerian Alam Sekitar dan Air (KASA) melancarkan Pelan Strategik KASA 2020 – 2030: Kelestarian Alam Sekitar di Malaysia sebagai usaha peningkatan sokongan di peringkat global terhadap alam sekitar.
Menterinya, Datuk Seri Tuan Ibrahim Tuan Man berkata, pelan itu adalah dokumen terperinci dan komprehensif yang mula dirangka dan dilaksanakan sejak tahun lalu berasaskan kepada konsep ‘Planetary Health’ yang merangkumi empat teras utama.
Menurutnya, empat teras itu ialah pengukuhan governans, pertumbuhan hijau, kerjasama strategik  dan keterangkuman sosial.
“Objektif utama pelan ini adalah untuk memastikan pembangunan negara dilaksanakan secara mampan dan pemulihan ekosistem yang melibatkan semua pihak dilaksanakan dengan segera.
“Pelan ini telah disemak semula pada tahun ini dengan mengambil kira kesan daripada penularan wabak Covid-19 yang memberi impak kepada keadaan ekonomi semasa,” katanya.
Beliau berkata demikian ketika berucap sempena Sambutan Hari Alam Sekitar Sedunia 2021 di Facebook Kementerian Alam Sekitar dan Air & Jabatan Alam Sekitar, hari ini. -K! ONLINE


Hadi Awang masuk IJN
Oleh LUQMAN RIDHWAN MOHAMED NOR

6 Jun 2021, 10:15 pm
PETALING JAYA – Presiden Pas, Datuk Seri Abdul Hadi Awang dimasukkan ke Institut Jantung Negara (IJN) hari ini.
Anaknya, Muhammad Khalil mengesahkan perkara tersebut.
Dia turut memohon kepada orang ramai untuk mendoakan Abdul Hadi agar diberikan kesembuhan segera oleh Allah.
“Beliau kini berada di IJN dalam keadaan yang stabil namun masih perlukan rawatan susulan dan pemantauan oleh doktor,” katanya hari ini.
Pada masa sama, Muhammad Khalil berkata, dia turut menerima pertanyaan berkaitan perkara tersebut.
“Saya turut menerima pertanyaan tentang mesej-mesej yang tersebar, kebanyakannya adalah tidak benar dan ditokok tambah.

“Insya-Allah saya akan maklumkan keadaan Ayahanda Tuan Guru dari masa ke masa. Terima kasih,” katanya. – K! ONLINE


Kes sporadik terus meningkat
Oleh SITI A'ISYAH SUKAIMI

6 Jun 2021, 8:47 pm
PUTRAJAYA – Peningkatan mendadak kes baharu Covid-19 dan kes kematian terutamanya selepas 1 April (Minggu Epidemiologi (ME) ke-13] adalah amat membimbangkan berikutan majoriti kes tersebut merupakan kes sporadik ketika ia dilaporkan.
Ketua Pengarah Kesihatan, Tan Sri Dr. Noor Hisham Abdullah berkata, berdasarkan analisis yang dijalankan, sebanyak 52 peratus daripada 8,968 kes baharu Covid-19 pada Minggu Epidemiologi (ME) ke-13 sehingga 3 April lalu adalah kes sporadik.
Menurutnya, jumlah kes baharu Covid-19 pada ME ke-19 pula melaporkan sebanyak 29,386 kes dengan 77.7 peratus adalah kes sporadik.
“Negara kemudiannya merekodkan kes kumulatif mingguan tertinggi setakat ini pada ME ke-21, iaitu sebanyak 53,419 kes dengan 85.1 peratus adalah merupakan kes sporadik.
“Trend kes sporadik kekal tinggi pada ME ke-22 (sehingga 5 Jun), dengan jumlah kes baharu sebanyak 52,040 kes iaitu 84.3 peratus adalah kes sporadik,” katanya dalam satu kenyataan di sini hari ini.
Beliau berkata, bagi kumulatif kes kematian Covid-19 pula, ia didapati semakin meningkat dari minggu ke minggu.

“Kes kematian Covid-19 pada ME ke-13 (sehingga 3 April) sebanyak 35 kes dengan 26 kes sporadik, manakala pada ME ke-19 sebanyak 209 kes dengan 187 kes sporadik.
“Jumlah ini melonjak dan pada ME ke-22 iaitu sebanyak 641 kes kematian dengan 559 kes sporadik,” ujarnya.
Beliau berkata, salah satu faktor yang menyumbang kepada situasi tersebut adalah berikutan kemunculan varian-varian baharu dalam komuniti dengan kadar kebolehjangkitan dan kematian lebih tinggi, selain penularan secara lebih meluas di dalam komuniti berbanding ME yang sebelum.
Katanya, justeru, KKM menyeru masyarakat untuk mengambil serius situasi tersebut iaitu penularan Covid-19 adalah dalam komuniti termasuk tempat beli belah, tempat kerja dan sebagainya.
“Kes sporadik bermakna kes yang dikesan di dalam komuniti yang tidak dapat dikaitkan dengan mana-mana kes atau kluster sedia ada.
“Masyarakat perlu faham bahawa sesiapa sahaja boleh dijangkiti tidak kira di mana mereka berada. Akibatnya, kita dapat melihat peningkatan kes-kes sporadik dan kematian akibat kes-kes sporadik ini di dalam komuniti,” katanya.
Sehubungan itu, Noor Hisham turut mengingatkan, KKM menyeru masyarakat untuk terus mematuhi sepenuhnya prosedur operasi standard (SOP) yang telah ditetapkan.
“KKM menyeru semua pihak untuk sama-sama memainkan peranan penting dalam membantu kerajaan bagi memutuskan rantaian penularan Covid-19 di negara.
“Tanggungjawab kini di atas bahu kita semua untuk menjaga diri, keluarga, masyarakat dan negara kita,” tegasnya. – K! ONLINE


Polis panggil MP Kepong beri keterangan
Oleh EDDY AQMAL MOHAMED HAMIDI

6 Jun 2021, 11:37 pm
KUALA LUMPUR – Polis Diraja Malaysia (PDRM) akan memanggil Ahli Parlimen Kepong, Lim Lip Eng serta dua lagi individu berhubung dakwaan berlakunya kejadian salah laku melibatkan tiga anggota polis yang melakukan pemerasan di Jalan Besar Kampung Melayu, Kepong di sini pada 2 Jun lalu.
Ketua Polis Daerah Sentul, Asisten Komisioner Beh Eng Lai berkata, kira-kira pukul 4.50 petang tadi pihaknya telah terbaca satu berita berkenaan satu sidang akhbar yang dilakukan oleh Lip Eng pada pagi tadi berhubung perkara tersebut.
“Menerusi sidang akhbar berkenaan, Ahli Parlimen Kepong telah mendakwa berlakunya kegiatan pemerasan melibatkan tiga anggota polis terhadap dua lelaki tempatan berhampiran lampu isyarat di lokasi kejadian pada 2 Jun lalu kira-kira pukul 6.45 pagi.
“Susulan dakwaan itu, pihak polis telah membuat semakan dan mendapati tiada sebarang laporan polis yang dibuat oleh mana-mana individu berkaitan dengan insiden tersebut,” katanya menerusi satu kenyataan di sini hari ini.
Menurut Eng Lai, pihak polis memandang serius dakwaan itu dan tidak teragak-agak mengambil tindakan tegas terhadap tiga anggota polis berkenaan sekiranya kejadian salah laku itu didapati benar-benar berlaku.
“Sehubungan itu, pihak polis akan memanggil Ahli Parlimen Kepong iaitu Lim Lip Eng dan dua orang individu berkenaan untuk membantu siasatan yang dijalankan di bawah Seksyen 384 Kanun Keseksaan.

“Orang ramai yang mempunyai sebarang maklumat berhubung insiden ini boleh menghubungi Pegawai Penyiasat, Inspektor Noramalina Md. Jamil di talian 017-3185868 atau Bilik Gerakan Ibu Pejabat Polis Daerah Sentul di talian 03-40482206,” ujar beliau.- K! ONLINE


Tiada bukti UfO pesawat makhluk asing – Pentagon
Oleh KOSMO!

6 Jun 2021, 9:24 pm
WASHINGTON – Pegawai-pegawai agensi perisikan Amerika Syarikat (AS) tidak dapat menjelaskan tentang penampakan misteri yang dikesan baru-baru ini, namun menurut laporan Pentagon, tiada bukti menunjukkan objek yang dilihat adalah kapal angkasa makhluk asing, lapor akhbar The Sun kelmarin.
Mereka berkata, majoriti daripada 120 kes penampakan objek terbang tidak dikenali (UFO) itu oleh tentera laut sepanjang tempoh satu dekad lalu disahkan bukan pesawat tentera atau memiliki teknologi AS.
Penemuan tersebut yang dibentangkan kepada Kongres pada bulan ini, turut menafikan UFO yang dilihat adalah pesawat rahsia milik kerajaan AS.
Pegawai-pegawai agensi perisikan tersebut bagaimanapun tidak menolak kemungkinan UFO yang dikesan adalah pesawat milik negara seteru seperti Rusia atau China. Ia susulan kebimbangan bahawa Moscow mungkin sedang melakukan eksperimen teknologi pesawat hipersonik.
Anggota Kongres, Senator Marco Rubio berkata, laporan kerajaan seharusnya menjadi permulaan kepada usaha AS untuk mengesan dan mengenal pasti objek misteri yang berterbangan itu.
“Lelaki dan perempuan yang telah ditugaskan untuk menjaga pertahanan negara telah melihat pesawat tidak dikenal pasti yang memiliki keupayaan hebat.

“Kita tidak boleh membiarkan stigma terhadap UFO menghalang kita daripada menyiasat perkara ini,” katanya.
Seorang pegawai kanan perisikan yang memaklumkan tentang penemuan itu berkata, memandangkan laporan tersebut tidak konklusif, kerajaan AS tidak boleh menyingkirkan teori bahawa UFO tersebut adalah pesawat makhluk asing.
Bekas Presiden AS, Barack Obama menerusi satu wawancara dalam rancangan bual bicara Late Show With James Corden pada bulan lalu memberitahu bahawa terdapat rakaman objek di langit yang tidak dapat dikenal pasti.
Obama juga berkata, satu kepercayaan baharu akan muncul sekiranya kewujudan makhluk asing dapat disahkan.
Sebilangan besar daripada 120 insiden penampakan UFO tersebut dilaporkan oleh anggota tentera laut AS.
Ketua Angkatan Laut AS yang telah bersara, Sean Cahil baru-baru ini memberi amaran bahawa UFO mungkin mempunyai teknologi yang tidak dapat ditandingi oleh AS. – Agensi


Tingkat tiga IPK Pahang terbakar
Oleh KHAIRULMIZAN YAHYA

6 Jun 2021, 10:04 pm
KUANTAN – Sebuah bilik penyimpanan fail di tingkat tiga Ibu Pejabat polis Kontinjen (IPK) Pahang terbakar hari ini.
Pegawai Perhubungan Jabatan Bomba dan Penyelamat Malaysia (JBPM) Pahang, Anuar Hassan berkata, kejadian kira-kira pukul 4.34 petang itu disedari anggota polis yang bertugas sebelum menghubungi talian kecemasan bomba.
“Tiada mangsa yang cedera dalam kebakaran berkenaan dan kebakaran dapat dipadamkan sepenuhnya kira-kira pukul 6.30 petang.
“Siasatan mengenai punca kejadian masih dijalankan oleh pihak bomba,” katanya di sini hari ini.
Menurutnya, empat jentera bomba bersama 14 anggota termasuk seorang pegawai dari Balai Bomba dan Penyelamat Indera Mahkota di sini bergegas ke lokasi kejadian.
Katanya, pasukan bomba membuat operasi pemadaman dengan menggunakan satu aliran hos bomba. – K! ONLINE


Enam bulan tinggal di bangunan kosong
Oleh KOSMO!

6 Jun 2021, 8:30 pm
LONDON – Seorang lelaki bertegas enggan berpindah keluar dari sebuah bangunan pangsapuri kediaman selepas menolak beberapa tawaran lumayan bagi memberi laluan kepada projek pembinaan bernilai £43 juta (RM251 juta), lapor akhbar The Sun kelmarin.
Lelaki tersebut, Ezekiel Hermon, 46, masih tinggal di blok pangsapuri 12 tingkat yang kosong itu secara bersendirian selama enam bulan selepas kesemua 49 keluarga lain telah ditempatkan semula di lokasi-lokasi kediaman yang ditawarkan.
Hermon enggan meninggalkan rumah itu kerana mendakwa lokasi penempatan semula yang disediakan pihak majlis tempatan adalah tidak berbaloi.
Menurut lelaki itu, dia akan bertahan sehingga menerima kediaman yang sesuai untuk berpindah seperti pangsapuri dua bilik tidur agar anak-anak boleh melawatnya.
Buat masa ini, dia ditawarkan kediaman pangsapuri dengan satu bilik tidur.
Hermon bertekad akan bertahan sehingga menerima kediaman yang sesuai untuk berpindah. – Roland Leon / The Sun
“Saya akan menolak tawaran itu.

“Ia  amat menjengkelkan kerana mereka pernah berkata tidak akan melakukannya (menawarkan kemudahan yang sama) lagi, namun mereka tetap berbuat demikian,” ujarnya.
Hermon berpindah ke Saxelby House di Birmingham, Britain pada tahun 1995 dan menetap di tingkat paling atas yang mempunyai pemandangan seluruh bandar itu.
Sementara itu, majlis tempatan Birmingham berkata, pihaknya terpaksa membawa perkara itu ke mahkamah kerana Hermon tetap dengan keputusannya untuk tidak menerima tawaran yang diberikan.
“Kami telah memberikan tawaran yang bersesuaian, namun akan terus mencari alternatif-alternatif lain sebagai tawaran kepadanya,” katanya. – AGENSI


PM rakam ucapan tahniah sempena Hari Keputeraan Agong
Oleh MOHD RIDZAUDDIN ROSLAN

6 Jun 2021, 9:25 pm
PETALING JAYA – Perdana Menteri, Tan Sri Muhyiddin Yassin merakamkan ucapan tahniah kepada Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah sempena Sambutan Ulang Tahun Hari Keputeraan Rasmi Seri Paduka Baginda esok.
Menurut Muhyiddin, beliau mewakili seluruh rakyat jelata dengan penuh hormat dan takzimnya merafak sembah ucapan setinggi-tinggi tahniah sempena ulang tahun berkenaan.
“Patik sekalian mendoakan semoga Allah SWT terus menganugerahkan Tuanku kekuatan dan keberkatan untuk terus kekal bersemayam di atas Singgahsana Takhta Pemerintahan dengan penuh kebesaran, kedaulatan dan kesejahteraan.
“Patik dan seluruh rakyat jelata juga berdoa mudah-mudahan Tuanku dan Raja Permaisuri Agong, Tunku Azizah Aminah Maimunah Iskandariah serta semua putera, puteri dan seluruh kerabat berada dalam rahmat-Nya,” katanya dalam akaun Facebook tadi.
Perdana Menteri berkata, seperti Tuanku sedia maklum, negara masih lagi berada dalam tempoh pelaksanaan Sekatan Pergerakan Penuh (SPP) yang bertujuan melandaikan lengkung jangkitan Covid-19.
“Insya-Allah, dengan segala usaha yang sedang dijalankan oleh kerajaan Tuanku dalam melawan pandemik ini, ia akan memperoleh kejayaan,” jelasnya. – K! ONLINE


Hanya 10 surat diterima ketika SJR mulai esok
Oleh EDDY AQMAL MOHAMED HAMIDI

6 Jun 2021, 10:38 pm
PETALING JAYA – Polis Diraja Malaysia (PDRM) hari ini mengumumkan hanya akan menerima surat pengesahan daripada kementerian atau agensi tertentu sahaja sebagai bukti yang membolehkan pekerja bergerak dari kediaman ke tempat kerja bermula 8 Jun ini.
Ketua Polis Negara, Datuk Seri Acryl Sani Abdullah Sani berkata, PDRM menyokong hasrat kerajaan bagi menguatkuasakan Perintah Kawalan Pergerakan (PKP) 3.0 dalam usaha mengekang penularan wabak Covid-19.
“Sebagai agensi bertanggungjawab menguatkuasakan sekatan jalan raya (SJR), kebenaran melakukan perjalanan hanya akan diberikan kepada pekerja yang mengemukakan surat pengesahan daripada kementerian dan agensi tertentu sahaja bagi sektor yang dibenarkan beroperasi.
“Surat kebenaran yang diterima pakai sebagai bukti untuk melakukan perjalanan ke tempat kerja adalah daripada Kementerian Perdagangan Antarabangsa dan Industri (MITI) bagi sektor pembuatan dan perkhidmatan yang berkaitan,” katanya menerusi satu kenyataan hari ini.
Menurut Acryl Sani, surat pengesahan yang turut diterima adalah daripada Kementerian Pengangkutan Malaysia (MOT) bagi sektor pengangkutan awam dan barangan keperluan serta Kementerian Pertanian dan Industri Makanan (MAFI) bagi sektor pertanian, perikanan, penternakan, perladangan dan komoditi.
“MAFI hanya akan mengeluarkan surat pengesahan kepada pekebun kecil dan bagi yang mempunyai lesen di bawah Suruhanjaya Syarikat Malaysia, surat pengesahan akan dikeluarkan oleh Kementerian Perdagangan Antarabangsa dan Industri (MITI) (Covid-19 Intelligent Management System (CIMS 3.0)).

“Kebenaran juga diberikan kepada mereka yang mempamerkan surat pengesahan daripada Kementerian Perusahaan Perladangan dan Komoditi (MPIC) bagi sektor perladangan dan pengeluaran hasil komoditi seperti kelapa sawit dan getah atau sebagainya,” ujar beliau.
Jelas beliau, bagi pemegang permit dan lesen Lembaga Getah Malaysia (LGM) seperti pekebun kecil, estet, nurseri, peniaga getah, pedagang dan pengilang getah boleh menggunakan surat pengesahan yang dikeluarkan oleh MPIC atau LGM.
“Bagi pengilang pembuatan produk getah seperti sarung tangan, surat pengesahan akan dikeluarkan oleh MITI (CIMS 3.0).
“Turut diterima adalah surat yang dikeluarkan oleh Bank NEgara Malaysia bagi institusi kewangan serta insurans dan Suruhanjaya Sekuriti yang berkaitan sektor urusniaga saham,” katanya.
Tambah Acryl Sani, surat pengesahan daripada Pihak Berkuasa Tempatan (PBT) bagi sektor peniaga kecil dan penjaja gerai makanan juga ‘food truck’ turut diterima dan lesen berniaga bagi pengurusan strata, sisa pepejal dan sanitasi, surat pengesahan akan dikeluarkan oleh MITI (CIMS 3.0).
“PDRM juga turut menerima surat pengesahan yang dikeluarkan oleh Kementerian Komunikasi dan Multimedia (KKMM) bagi perkhidmatan telekomunikasi, media, pos, kurier dan penyiaran serta Kementerian Dalam Negeri (KDN).
“Semua surat pengesahan yang dikeluarkan oleh agensi-agensi yang berada di bawah KDN seperti Jabatan Imigresen Malaysia, Jabatan Pendaftaran Negara, Jabatan Sukarelawan Malaysia dan sebagainya akan turut diterima pakai,” jelas beliau.
Mengulas lanjut, PDRM akan mengeluarkan permit pergerakan bagi mereka yang layak di bawah pergerakan rentas sempadan iaitu ziarah kematian, kecemasan dan mereka yang bekerja sendiri.
“Dokumen pengesahan yang dikemukakan di SJR juga haruslah bertarikh mulai 1 Jun 2021 dan pihak yang tiada sebarang dokumen yang sah seperti dinyatakan atau telah tamat tempoh iaitu sebelum 1 Jun akan diarahkan untuk berpatah balik.
“Bagi pekerja sendiri seperti tukang paip, penyelenggara, penjaja tepi jalan yang tiada majikan, permohonan bergerak hendaklah diperolehi daripada polis secara ‘one off’ untuk tempoh dari 1 Jun hingga 14 Jun 2021,” tambah beliau.
Acryl Sani berkata, bagi pekerja di sektor yang tidak dibenarkan beroperasi tetapi perlu ke tempat kerja bagi tujuan khusus seperti penyediaan dokumen, invois, pembayaran gaji dan sebagainya, kebenaran oleh PDRM akan diberi secara one off iaitu bagi tempoh dua hingga tiga hari sahaja dan surat pengesahan daripada majikan juga perlu dikemukakan sebagai bukti.
“Bagi pengoperasian firma guaman dengan kakitangan seramai 20 peratus, surat akan dikeluarkan oleh Bahagian Hal Ehwal Undang-Undang, Jabatan Perdana Menteri JPM melalui MITI (CIMS 3.0) dan bagi pengamal undang-undang yang perlu hadir ke mahkamah untuk mewakili anak guam dalam kes yang baharu (reman Seksyen 117 Kanun Acara Jenayah) hendaklah menunjukkan dokumen bercetak atau surat firma guaman di SJR.
“PDRM mengingatkan orang ramai agar mengemukakan dokumen yang dikeluarkan oleh kementerian atau agensi yang telah dinyatakan ketika melalui SJR dan mereka yang gagal mengemukakan surat pengesahan atau mengemukakan surat pengesahan palsu akan dikenakan tindakan tegas di bawah Akta Pencegahan dan Pengawalan Penyakit Berjangkit 1988 (Akta 342),” tegas beliau.
Acryl Sani menambah, orang ramai diminta untuk bersama-sama memainkan peranan dalam usaha melandaikan lengkuk penularan wabak Covid-19 dan sekiranya terdapat aduan mengenai pematuhan dan pelanggaran prosedur operasi standard (SOP) PKP, salurkan melalui Malaysian Goverment Call Centre (MyGCC) di talian 03-8000 8000 atau menerusi emel ke [email protected] serta [email protected]. – K! ONLINE


Bogor haramkan kahwin kontrak
Oleh KOSMO!

6 Jun 2021, 8:28 pm
JAKARTA – Pemerintah wilayah Bogor, Indonesia menetapkan larangan bagi penduduknya melangsungkan perkahwinan secara kontrak, lapor Suara.com, semalam.
Menerusi satu kenyataan rasmi pentadbiran agama wilayah itu, kahwin kontrak yang popular dalam kalangan penduduk tempatan dengan warga asing didapati merendahkan darjah dan maruah seseorang wanita.
Terdahulu, pemerintah wilayah Cianjur mengeluarkan arahan sama bagi larangan kahwin kontrak apabila wujud skim pelacuran wanita tempatan dijalankan di sebalik perkahwinan kontrak yang dilangsungkan.
“Perkahwinan kontrak merugikan kaum wanita maka pihak jabatan agama Bogor akan menguatkuasakan undang-undang melarang perkahwinan seperti  ini dalam kalangan penduduk tempatan, warga asing dan mereka yang tinggal berdekatan wilayah Bogor,” kata pemerintah Cianjur, Herman Suherman.
Tambah Herman, pihaknya berasa bersalah dan bertanggungjawab jika ada perkahwinan kontrak yang berakhir dengan tidak baik kerana izin berkahwin itu datangnya daripada pihak pemerintah.
“Kami tidak mahu menanggung dosa jika perkahwinan kontrak ini akhirnya menyeksa kaum wanita di wilayah ini,” jelasnya. – Agensi


Lelaki cedera motosikal rempuh kawat duri
Oleh ASLIZA MUSA

6 Jun 2021, 8:41 pm
IPOH – Seorang lelaki yang menunggang motosikal dalam keadaan mabuk cedera selepas merempuh kawat duri yang dipasang di satu lokasi di Kampung Datuk Ahmad Said Tambahan 2 di sini hari ini.
Kampung Datuk Ahmad Said Tambahan 2 di Gugusan Manjoi dikenakan Perintah Kawalan Pergerakan Diperketatkan (PKPD) bermula hari ini hingga 19 Jun depan.
Ketua Polis Daerah Ipoh, Asisten Komisioner A. Asmadi Abdul Aziz berkata, laporan polis dibuat oleh anggotanya setelah melihat video tular kejadian itu kerana melibatkan kerosakan harta kerajaan.
“Berdasarkan maklumat, kita telah ke sebuah rumah dan mendapati motosikal dalam video tular itu ada di kediaman berkenaan.
“Pemeriksaan mendapati, ada seorang lelaki berusia 34 tahun sedang terbaring di atas tilam dengan keadaan luka-luka pada badan,” katanya di sini hari ini.
Berdasarkan temu bual, lelaki terbabit memaklumkan kejadian itu berlaku kira-kira pukul 5 pagi dan dia menunggang motosikal seorang diri dalam keadaan mabuk untuk pergi ke rumah rakan.

Kata A. Asmadi, lelaki itu yang terjatuh setelah melanggar kawat duri telah meninggalkan motosikal dan balik ke rumah dengan berjalan kaki.
“Dia yang bukan penduduk kawasan itu memberitahu tidak tahu kawasan berkenaan telah diisytiharkan sebagai PKPD.
“Lelaki itu mengalami luka-luka pada kaki dan tangan dan telah dinasihatkan untuk mendapatkan rawatan di hospital, manakala siasatan lanjut sedang dijalankan,” katanya. – K! ONLINE


Aduan penduduk bongkar gudang haram
Oleh MOHAMAD NAUFAL MOHAMAD IDRIS

6 Jun 2021, 6:38 pm
KLANG – Aduan penduduk sebuah flat berhubung bau debu arang dan tempurung kelapa akhirnya membongkar kegiatan sebuah penyimpanan barang tanpa lesen di Jalan Kem, Pelabuhan Klang di sini hari ini.
Perkara itu terbongkar hasil operasi selama 90 minit dilakukan Majlis Perbandaran Klang (MPK) dengan mendapati gudang itu menyimpan barang seperti tempurung kelapa hancur, arang dan kulit kayu.
Yang Dipertua MPK, Dr. Ahmad Fadzli Ahmad Tajuddin berkata, siasatan awal mendapati gudang itu dipercayai beroperasi sejak 2014.
Katanya, pemeriksaan juga mendapati kilang itu tidak mempunyai sebarang lesen.
“Kita telah keluarkan kompaun mengikut Undang-Undang Kecil Pelesenan Tred, Perniagaan dan Perindustrian (MPK) 2007,” katanya selepas operasi tersebut, hari ini.
Beliau menambah, pemeriksaan terhadap beberapa gudang dan kilang di sekitar daerah ini telah dilakukan sejak pelaksanaan Perintah Kawalan Pergerakan (PKP).

“Ini bagi memastikan pematuhan prosedur operasi standard (SOP) yang  ditetapkan Majlis Keselamatan Negara (MKN),” katanya.
Sementara itu, Ahli Dewan Undangan Negeri (ADUN) Pelabuhan Klang, Azmizam Zaman Huri memberitahu, pihaknya menerima aduan daripada penduduk Flat Sri Berembang yang terpaksa menghidu debu arang dan tempurung kelapa sejak tujuh tahun lalu.
Difahamkan, terdapat hampir 3,000 penduduk di flat tersebut dengan jaraknya kira-kira 200 meter dari gudang tersebut.
“Saya minta MPK dan polis supaya mengambil tindakan tegas terhadap gudang ini,” katanya. – K! ONLINE


Penjawat awam antara ditahan dalam serbuan ‘private party’
Oleh EDDY AQMAL MOHAMED HAMIDI

6 Jun 2021, 6:57 pm
KUALA LUMPUR – Sekumpulan individu termasuk empat penjawat awam yang sedang leka berparti dikejutkan dengan kehadiran pihak polis dalam satu serbuan ke atas dua bilik hotel di Jalan Pinang di sini awal pagi tadi.
Ketua Polis Daerah Dang Wangi, Asisten Komisioner Mohamad Zainal Abdullah berkata, serbuan dilakukan oleh sepasukan polis dari Bahagian Siasatan Jenayah Narkotik Daerah Dang Wangi kira-kira pukul 2 pagi susulan maklumat dan risikan yang dilakukan.
“Menerusi serbuan tersebut, seramai 32 individu termasuk lapan warga asing dan empat penjawat awam berusia dalam lingkungan 20 hingga 40-an telah ditahan malah pihak polis turut menemui sejumlah dadah jenis ketamin.
“Seramai 20 orang warga tempatan telah dikenakan tindakan kompaun masing-masing RM2,000 seorang manakala kertas siasatan telah dibuka ke atas lapan warga asing dan empat penjawat awam yang ditahan,” katanya menerusi satu kenyataan di sini hari ini.
Menurut Mohamad Zainal, kertas siasatan dibuka di bawah Seksyen 21A Akta 342 dan Peraturan 17(1) Peraturan-Peraturan Pencegahan dan Pengawalan Penyakit Berjangkit (PPPDPPB)(No.2) 2021 kerana melakukan aktiviti terlarang (aktiviti sosial/perhimpunan) dalam tempoh Perintah Kawalan Pergerakan (PKP).
“Siasatan awal yang dilakukan mendapati bilik hotel tersebut telah ditempah untuk tujuan ‘private party’ oleh penjawat awam tersebut dengan kadar bayaran RM500 hingga RM700.

“Kesemua lapan warga asing dan empat penjawat awam yang ditahan akan dituduh di mahkamah setelah mendapat arahan daripada pihak Timbalan Pendakwa Raya,” tegas beliau. – K! ONLINE


Larangan keluar selepas pukul 6 petang palsu – PDRM
Oleh EDDY AQMAL MOHAMED HAMIDI

6 Jun 2021, 7:41 pm
KUALA LUMPUR – Polis Diraja Malaysia (PDRM) telah mengesan satu klip video palsu yang ditularkan menerusi aplikasi WhatsApp dan TikTok yang mendakwa orang ramai yang keluar rumah selepas pukul 7 petang akan ditangkap polis.
Timbalan Ketua Polis Kuala Lumpur, Datuk Yong Lei Choo berkata, hasil semakan mendapati klip video palsu itu menggunakan tangkap layar tajuk artikel yang diambil dari laman web Suara Sarawak bertajuk ‘Tiada kompromi lagi, keluar rumah selepas jam 7 petang kena tangkap’.
“Artikel berkenaan didapati telah disiarkan secara online pada 24 Mac tahun lalu namun tangkap layar artikel tersebut telah dipinda oleh individu tidak bertanggungjawab dengan memasukkan logo PDRM dan perkataan ‘Diraja Malaysian IPK KL Polis’ yang ternyata salah.
“Individu berkenaan turut menyertakan audio yang menyatakan bermula pada hari ini, sesiapa yang keluar rumah selepas pukul 6 petang akan ditangkap, kecuali bagi mereka yang mempunyai urusan di klinik atau hospital dan hal-hal yang melibatkan kecemasan seperti membawa orang sakit,” katanya menerusi satu kenyataan di sini hari ini.
Menurut Lei Choo, klip video palsu berkenaan turut menyatakan bahawa mereka yang keluar rumah selepas pukul 6 petang untuk membeli makanan akan ditangkap di atas arahan Ketua Polis Negara.
“Polis Kuala Lumpur menegaskan bahawa inti pati klip video tersebut adalah palsu dan orang ramai dibenarkan keluar rumah untuk membeli keperluan asas dan makanan pada waktu kedai-kedai tersebut beroperasi iaitu sehingga pukul 8 malam.

“Orang ramai dinasihatkan agar tidak menularkan sebarang berita palsu atau maklumat tidak sahih dan mereka yang dengan niat menularkan berita tidak benar berkaitan Covid-19 untuk menyebabkan ketakutan dan kebimbangan kepada orang awam adalah melakukan kesalahan di bawah Seksyen 4(1) Ordinan Darurat (Kuasa-Kuasa Perlu) (No. 2) 2021 dan Seksyen 233 Akta Komunikasi dan Multimedia 1998,” tegas beliau.-K!ONLINE


Isteri pertama menangis melihat suami bersanding lagi
Oleh KOSMO!

6 Jun 2021, 7:18 pm
JAKARTA – Sebuah klip video menjadi tular di media sosial Indonesia kerana memaparkan aksi seorang wanita sedang menangis semasa majlis persandingan suaminya, lapor laman berita Suara.com semalam.
Video yang dimuat naik dalam aplikasi TikTok oleh seorang pengguna bernama @herikanatasya itu menunjukkan wanita tersebut menangis teresak-esak di sudut sebuah rumah.
Pada masa yang sama, sebilangan tetamu memenuhi rumah tersebut dan meraikan pasangan pengantin baharu.
Wanita yang didakwa isteri pertama itu beberapa kali dilihat mengusap air matanya dan cuba untuk menahan diri daripada menangis ketika melihat suami diraikan bersama madunya.
“Ketika isteri pertama seikhlas hati mengizinkan suami untuk berkahwin lagi,” tulis @herikanatasya pada hantaran tersebut.
Sementara itu, suami wanita berkenaan yang merupakan pengantin lelaki, dilihat sibuk melayan para tetamu bersama isteri baharu dan ibu bapanya.

Rakaman video tersebut menerima beribu-ribu komen daripada pengguna media sosial.
Rata-rata, mereka meluahkan perasaan simpati dan sedih terhadap nasib isteri pertama.
“Ya Tuhan, saya turut dapat merasa sakitnya hati wanita tersebut.
“Semoga dia diberi kekuatan,” tulis seorang netizen
Terbaharu, pemilik akaun @herikanatasya dilaporkan memohon maaf berhubung hantaran tersebut. Pemilik akaun itu berkata,  klip video di muat naik sebagai gurauan sahaja dan dia tidak menyangka rakaman itu menjadi buah mulut netizen – AGENSI


Kotak hitam milik kapal kargo MV X-Press Pearl yang terbakar ditemui
Oleh KOSMO!

6 Jun 2021, 7:30 pm
COLOMBO, SRI LANKA – Sebuah kotak hitam milik kapal kargo MV X-Press Pearl yang terbakar di perairan pantai barat Sri Lanka baru-baru ini telah ditemui selepas siasatan ke atas punca kebakaran dijalankan.
Penemuan perakam Data Voyage (VDR) atau lebih dikenali sebagai kotak hitam itu membolehkan para penyiasat menilai prosedur dan arahan yang dikeluarkan sebelum berlakunya insiden tersebut.
Pihak berkuasa Sri Lanka berkata, mereka berharap agar penemuan kotak hitam itu dapat memberikan butiran mengenai pergerakan kapal terbabit dan komunikasinya dengan pelabuhan di Colombo, lokasi di mana kapal kargo itu sepatutnya berlabuh.
“Pihak tentera laut telah membantu para jurutera untuk mengeluarkan VDR dari jambatan yang masih berada di atas garis air,” ujar seorang jurucakap tentera laut Sri Lanka, Indika de Silva.
Pada 20 Mei lepas, kapal kargo yang didaftarkan di Singapura itu terbakar berhampiran pantai barat Sri Lanka yang telah mengakibatkan pencemaran marin terburuk berlaku di negara itu.
Kapal MV X-Press Pearl yang menuju ke Colombo dari Gujarat, India itu membawa 25 tan asid nitrik dan sejumlah besar bahan mentah plastik.

Kapal itu dilaporkan karam ke dalam Lautan Hindi secara perlahan-lahan selepas terbakar selama hampir dua minggu.
Susulan kejadian itu, polis Sri Lanka melancarkan satu siasatan jenayah dengan menyiasat nakhoda kapal serta ketua jurutera yang kedua-duanya terdiri daripada rakyat Rusia.
Turut disiasat ialah ketua pegawainya, yang merupakan seorang rakyat India serta merampas pasport ketiga-tiga individu tersebut.
Insiden itu disifatkan sebagai ‘bencana marin terburuk’ di Sri Lanka dengan beberapa aktivis alam sekitar menyaman kerajaan negara itu dan syarikat kapal tersebut kerana gagal mengawal kebakaran. – AFP


Avaa Vanja kembali, tak kisah dibenci
Oleh HANISAH SELAMAT

6 Jun 2021, 7:32 pm
PETALING JAYA – Setelah beberapa tahun hanya menumpukan kerja di belakang tabir, pelakon yang dikenali dengan watak antagonis, Avaa Vanja bersedia untuk sepenuhnya kembali mewarnai industri seni tanah air.
Pelakon berusia 41 tahun itu berkata, kepercayaan diberikan pengarah, Mamat Khalid untuk beraksi filem francais Kampong Pisang membuatkannya tekad untuk aktifi semula berlakon, sekali pun dicop sebagai pelakon jahat.
“Jauh di sudut hati, watak hitam yang cukup sinonim dengan saya suatu waktu dulu punya kepuasan untuk digali walau pernah berdepan kecaman serta kontroversi.
“Bukan sikit cemuhan pernah saya lalui namun saya anggap semuanya sebagai cabaran dalam merealisasikan tanggungjawab selaku pemegang peranan.
“Kalau tak berani atau sangsi pada bakat sendiri, mengapa kita perlu patah semangat?Jika dicemuh saya terima sebab bermakna penghayatan saya menjadi.
“Semua itu hanya di layar, bukan diri kita sebenar. Jadi saya tak takut untuk merebut apa juga peluang yang datang, lebih-lebih lagi watak antagonis,” katanya kepada Kosmo! Online.

Sepanjang pembabitan dalam arena seni, aktres yang pernah diberi amanah mendendangkan lagu latar filem Estet itu kerap muncul di layar perak. Antaranya Sembilu, Kala Malam Bulan Mengambang, Dukun serta Hantu Kak Limah: Husin, Mon dan Jin Pakai Toncit
Hantu Kak Limah Balik Rumah yang juga arahan Mamat Khalid sekitar 2011 pula menjadi kemunculan terakhirnya dalam dunia perfileman.
Sekitar 2008 pula, kisah Avaa membawakan watak mubaligh Kristian dalam pementasan muzikal Ibu Zain di Istana Budaya pernah menjadi isu hangat.
Sementara itu, berkongsi lagi kisah, katanya Mamat menjadi individu yang ‘menariknya’ berlakon semula menerusi filem francais Kampung Pisang dengan terbaharu Kampung Pisang Musical Raya.
“Siapa tak rindu suasana di set dan pengalaman membuat persediaan mendalami watak? Apatah lagi saya mula berlakon sejak usia 16 tahun.
“Apa pun terima kasih kepada Abang Mamat sebab masih mempercayai kemampuan saya. Jika diberi amanah, saya sedia menggalas watak berat atau bermain dengan emosi.
“Jangan salah sangka, bukan bermakna saya antara anak emas Abang Mamat, cuma mungkin dia nampak saya masih mampu ‘memberi’ kepada industri.
“Barangkali produser lain sangka saya sudah tak berminat sebab ligat dengan kerja belakang tabir. Tapi syukur tawaran sudah bertambah.
“Jangan ingat saya tak mahu lagi dibenci. Serahkan saja watak hitam itu, saya sedia sahut cabaran. Begitu juga karakter berat,” katanya yang aktif mengendalikan bengkel lakonan.
Terbaharu, ibu kepada seorang cahaya maya itu dilamar membintangi drama bersiri Diva Popular yang sedang ditayangkan menerusi Awesome TV, manakala naskhah Selamat Jalan Cinta pula menunggu giliran untuk ditayangkan. – K! ONLINE


Melaka ‘hilang’ tokoh dondang sayang tertua Etnik Chetti
Oleh DIYANATUL ATIQAH ZAKARYA

6 Jun 2021, 7:11 pm
MELAKA – Tokoh dondang sayang tertua Etnik Chetti, G. Meenachi, 91, meninggal dunia di Hospital Melaka di sini malam tadi.
Pengarah Jabatan Kebudayaan dan Kesenian Negeri (JKKN) Melaka, Ezlina Alias berkata, mendiang menghembuskan nafas terakhir pukul 7.18 malam akibat sakit tua.
“Semalam Melaka dikhabarkan dengan berita duka kehilangan permata dondang sayang, Meenachi yang merupakan tokoh tertua seni tradisional itu dalam Etnik Chetti.
“Ahli keluarga mendiang memaklumkan Meenachi meninggal dunia pada usianya 91 tahun akibat sakit tua di Hospital Melaka,” katanya ketika dihubungi di sini hari ini.
Mengulas lanjut mengenai bakat mendiang, Ezlina memberitahu, Meenachi mula menunjukkan bakat seni berpantun dan dondang sayang sejak berusia 10 tahun.
“Mendiang mewarisi seni tradisional itu daripada keluarganya yang menetap di Kampung Chetti di Kampung Gajah Berang dan amat fasih dalam berbahasa Melayu.

“Seawal usianya 10 tahun, beliau telah didedahkan dengan pantun dan dondang sayang oleh ibunya yang juga merupakan pemain rebana, manakala bapanya pemain muzik,”katanya.
Tambahnya, bakat mendiang semakin dikenali ramai apabila mendapat bimbingan daripada veteran dan penggiat dondang sayang, Baba Kim Teck.
Ujarnya, sehingga usianya mencecah 90 tahun, Meenachi masih mampu berpantun, namun tidak begitu aktif atas faktor kesihatan.
“JKKN Melaka sebelum ini sempat memberikan sumbangan kepadanya menerusi Sumbangan Penggiat Seni Dondang Sayang sempena Panggung Seni Tradisional Cak Kun Cak pada 2019,” katanya.


Dua kereta Mercedes-Benz musnah terbakar
Oleh LUQMAN RIDHWAN MOHAMED NOR

6 Jun 2021, 7:06 pm
KUALA PILAH – Dua buah kereta jenis Mercedes-Benz musnah terbakar kira-kira 90 peratus dalam satu kejadian kebakaran di Taman Cemerlang di sini pagi tadi.
Sepasukan anggota dari Balai Bomba dan Penyelamat (BBDP) Kuala Pilah dikejarkan ke lokasi sebaik menerima panggilan pukul 9.09 pagi.
Menurut Ketua Balainya, Eva Saifun Kamuni, sebaik tiba, pihaknya mendapati, kebakaran membabitkan sebuah stor penyimpanan barang dan parkir kereta berbumbung.
“Turut terbakar dua buah kereta Mercedes-Benz. Stor dan parkir berbumbung ini dimiliki pemilik rumah iaitu seorang lelaki berusia 50-an,” katanya ketika dihubungi.
Eva berkata, dalam kebakaran itu, tiada kemalangan jiwa dilaporkan dan punca kebakaran serta kerugian masih lagi dalam siasatan. – K! ONLINE


Amaran angin kencang, laut bergelora hingga Khamis
Oleh NUR HUDA MUSA

6 Jun 2021, 6:26 pm
PETALING JAYA – Angin kencang sehingga 50 kilometer (km) sejam dan laut bergelora dengan ombak mencapai ketinggian sehingga 3.5 meter dijangka melanda kawasan perairan Perlis dan Kedah; Pulau Pinang, Johor Timur, Pahang, Terengganu, Kelantan, Sarawak dan Sabah sehingga pukul 9 malam ini.
Jabatan Meteorologi Malaysia dalam satu kenyataan memaklumkan, keadaan ribut petir, hujan lebat dan angin kencang itu turut berbahaya kepada bot-bot kecil.
“Sementara itu, untuk perkapalan pula angin kencang barat daya berkelajuan 40 hingga 50km sejam dengan ombak mencapai ketinggian sehingga 3.5 meter dijangka di kawasan perairan Phuket, timur laut Condore serta utara Reef North bermula Isnin sehingga Khamis depan.
“Keadaan angin kencang dan laut bergelora ini adalah berbahaya kepada bot-bot kecil, rekreasi laut dan sukan laut,” katanya di sini hari ini.
Dalam pada itu, katanya, ribut petir, hujan lebat dan angin kencang turut dijangka melanda kawasan perairan timur Phuket, Samui, selatan Tioman, tenggara Condore, Bunguran, selatan Reef North, Reef South, Layang-Layang, Labuan, Palawan dan Sulu sehingga pukul 9 malam ini.
“Keadaan ini boleh menyebabkan angin kencang sehingga 50km sejam dan laut bergelora dengan ombak mencapai ketinggian sehingga 3.5 meter dan berbahaya kepada bot-bot kecil,” jelasnya. – K! ONLINE


11 lokaliti di Pahang, Sabah kena PKPD
Oleh NUR HUDA MUSA

6 Jun 2021, 6:45 pm
PETALING JAYA – Sebanyak sebelas kawasan akan dikenakan Perintah Kawalan Pergerakan Diperketatkan (PKPD) ekoran peningkatan kes jangkitan Covid-19.
Menteri Kanan (Keselamatan), Datuk Seri Ismail Sabri Yaakob berkata, kerajaan akan melaksanakan PKPD di tiga lokaliti di Jaya Gading, Kuantan Pahang bermula 8 Jun hingga 21 Jun 2021.
“Kementerian Kesihatan (KKM) hari ini melaporkan terdapat peningkatan ketara kes Covid-19 dalam tempoh dua minggu ni Kampung Jaya Gading, Sebahagian Kampung Seri Damai dan Bandar Baru Jaya Gading.
“Pelaksanaan PKPD ini untuk memudahkan KKM melaksanakan saringan secara bersasar ke atas penduduk yang terlibat dan seterusnya mengekang penularan Covid-19 ke kawasan lain,” katanya dalam satu kenyataan di sini hari ini.
Selain itu, Ismail Sabri berkata, PKPD turut akan dilaksanakan di Kawasan Perindustrian Gebeng, Kuantan, Pahang berkuat kuasa 8 Jun hingga 21 Jun depan.
“Turut dikenakan PKPD ialah Kampung Ongkilan, Kota Marudu, Sabah berkuat kuasa pada 8 Jun berikutan terdapat peningkatan kes.

“Dua lokaliti di Nabawan Sabah, iaitu Kampung Pulutan dan Kampung Murni C turut dikenakan PKPD atas penilaian risiko pelbagai agensi dalam Jawatankuasa Teknikal PKP,” ujarnya.
Sementara di Tuaran, Sabah pula, kerajaan bersetuju melaksanakan PKPD di Kampung Bolong Baru selama 14 hari bermula 8 Jun ini.
“Pelaksanaan PKPD turut dikenakan di dua buah perkampungan di Kota Belud, Sabah iaitu Kampung Tamalang dan Kampung Tuguson yang merekodkan 50 peratus positivi daripada keselurugan 24 ujian saringan.
“Selain itu, kerajaan juga bersetuju melaksanakan PKPD di Kampung Bergosong, Pulau Sebatik, Tawau Sabah bermula 8 Jun,” ujarnya. – K! ONLINE


Penduduk dilarang keluar dari kawasan PKPD
Oleh ASLIZA MUSA

6 Jun 2021, 5:21 pm
IPOH – Penduduk di tiga perkampungan di Manjoi dalam Mukim Kinta yang dikenakan Perintah Kawalan Pergerakan Diperketatkan (PKPD) bermula hari ini diingatkan agar tidak menyelinap keluar dari kawasan berkenaan.
Tiga kawasan berkenaan ialah Kampung Jelapang Baru, Kampung Sungai Tapah dan Kampung Datuk Ahmad Said Tambahan 2.
Ketua Polis Daerah Ipoh, Asisten Komisioner A. Asmadi Abdul Aziz berkata, kerjasama penduduk diperlukan bagi menyalurkan maklumat sekiranya melihat ada individu cuba keluar termasuk menggunakan laluan tikus.
Katanya, tindakan tegas juga akan diambil di bawah kanun keseksaan mahupun ordinan darurat sekiranya didapati penduduk cuba melakukan khianat dengan merosakkan kawat duri, halangan mahupun tali kuning polis yang dipasang di kawasan berkenaan.
“Hari ini misalnya polis terima dua tiga maklumat mengenai kes cuba keluar dari sini.
“Kita ingatkan bahawa tindakan tegas akan diambil dan kompaun juga akan dikeluarkan. Oleh itu, jangan sewenang-wenangnya melakukan aktiviti yang tidak dibenarkan dan melanggar arahan,” katanya selepas meninjau Pos Kawalan Tempat Kejadian (PKTK) di sini, hari ini.

Menurut beliau, pihaknya telah mengenal pasti lebih 10 laluan tikus di tiga lokaliti itu dan akan menutup laluan tersebut dengan kawat duri dan tali kuning polis. -K! ONLINE


23 kes varian Beta dikesan di Kelantan
Oleh ROHANA MOHD. NAWI

6 Jun 2021, 5:44 pm
KOTA BHARU – Sebanyak 23 kes melibatkan varian jenis Beta (B.1.351) yang sebelum ini dikenali sebagai varian Afrika Selatan telah dikesan menjangkiti pesakit Covid-19 di Kelantan setakat ini.
Pengarah Jabatan Kesihatan Negeri Kelantan (JKNK), Datuk Dr. Zaini Hussin berkata, jangkitan varian itu dikesan selepas terdapat kes terbaharu dalam Kluster Jalan Padang Tembak dan Bunut Susu baru-baru ini.
Katanya, selain itu, varian sama turut dikesan menjangkiti pesakit dalam kluster di sekolah tahfiz di Tanah Merah dan Kluster Kampung Bunut Sarang Burung.
“JKNK telah mengambil sampel calitan individu yang dijangkiti varian itu. Sehubungan dengan itu, orang ramai dinasihatkan agar terus mematuhi prosedur operasi standard (SOP),” katanya.
Beliau berkata demikian kepada pemberita ketika mengadakan lawatan di Pusat Kuarantin dan Rawatan Covid-19 (PKRC) di Jabatan Kebudayaan dan Kesenian Negara (JKKN) Kelantan, Tanjong Chat di sini hari ini.
Hadir sama, Pengarah PKRC Kelantan, Dr. Zurairie Mohd. Zubir dan Pengarah Hospital Raja Perempuan Zainab II, Datuk Dr. Datuk Dr. Selasawati Ghazali.

Terdahulu, Zaini melawat PKRC JKKN yang merupakan pusat kuarantin ke-15 di Kelantan selain menjadi PKRC hibrid kedua di negeri ini yang menempatkan katil klinikal selepas Gelanggang Seni.
Mengulas lanjut, beliau berkata, PKRC itu mula beroperasi hari ini dengan kapasiti 200 katil pesakit termasuk 44 katil klinikal. – K! ONLINE


Buku masakan mengandungi rahsia diet Marilyn Monroe dilelong RM309,654
Oleh KOSMO!

6 Jun 2021, 6:00 pm
NEW YORK – Dua buah buku masakan milik pelakon klasik popular Amerika Syarikat (AS), Marilyn Monroe dijangka dilelong pada harga antara AS$50,000 (RM206,436) hingga AS$75,000 (RM309,654), lapor akhbar New York Post semalam.
Buku yang diterbitkan pada tahun 1950-an yang berjudul ‘The New Fanny Farmer Boston Cooking-School Cook Book’ dan ‘The New Joy of Cooking’ itu berkisarkan sisi kehidupan kulinari bintang simbol seks tersebut.
Buku-buku itu turut mengandungi senarai barangan dapur, kad perniagaan yang beralamat di Beverly Hills, yang ditulis dengan tulisan tangan Monroe serta jadual dietnya.
Manakala, jadual diet aktres itu memaparkan senarai pilihan makanan untuk sarapan, makan tengah hari dan makan malam termasuk snek lewat pagi serta lewat petang.
Monroe dalam satu temu bual dengan majalah Pageant pada tahun 1952 berkata, dia sering diberitahu bahawa tabiat pemakanannya adalah aneh.
“Sebelum saya mandi pada waktu pagi, saya memanaskan secawan susu di dalam sebuah pinggan panas.

“Kemudian, saya memecahkan dua biji telur mentah ke dalam susu tersebut, mengacaunya dengan garfu dan minum sambil bersiap serta mengambil pil vitamin.
“Manakala untuk makan malam, saya akan singgah di sebuah pasar berhampiran hotel untuk membeli stik, lamb chop dan hati lembu, yang kemudiannya dibakar menggunakan ketuhar elektrik di dalam bilik saya,” katanya.
Buku-buku masakan tersebut bakal dilelong dalam satu acara lelongan anjuran firma lelongan, Siegel Auction Galleries di bandar New York bermula 22 Jun ini. – AGENSI


Tempoh dua jam untuk membeli barang ditarik balik
Oleh MOHAMAD HAFIZI BIN MOHD SAID

6 Jun 2021, 6:05 pm
IPOH – Kementerian Perdagangan Dalam Negeri dan Hal Ehwal Pengguna (KPDNHEP) menarik balik tempoh kebenaran dua jam berada di premis perniagaan berikutan pelaksanaan sekatan pergerakan penuh sosial dan ekonomi bermula 1 Jun lalu lalu.
Pengarah Penguatkuasa KPDNHEP, Azman Adam berkata, prosedur operasi standard (SOP) masa itu ditangguhkan melibatkan premis perniagan termasuk pasar raya dan kompleks beli-belah.
“Pengguna bagaimana pun masih boleh datang ke premis perniagaan untuk berbelanja cuma jangan ambil masa terlalu lama.
“Ini sebagai langkah mengurangkan risiko jangkitan selain memastikan orang ramai lebih menghabiskan masa di rumah daripada di pasar raya atau kedai yang tidak sepatutnya,” katanya selepas mengetuai Ops Bersepadu Pemeriksaan SOP Akta 342 di Lotus Extra Bercham hari ini.
Sementara itu, Azman turut memaklumkan sebanyak 41 kes membabitkan syarikat atau individu yang gagal mematuhi SOP dengan nilai kompaun RM283,500 sepanjang tempoh pelaksanaan lockdown bermula 1 Jun hingga semalam.
“Kesalahan paling banyak dilakukan oleh sektor peruncitan melibatkan kedai serbaneka yang dibuka di stesen minyak.

“Kedai serbaneka dibenarkan beroperasi bermula pukul 8 pagi tetapi ada yang sudah membuka seawal 6 atau 7 pagi dan menutup lebih lewat daripada waktu yang dibenarkan,” katanya.
Azman turut memaklumkan sebanyak 579, 892 premis sudah diperiksa dan 227 daripadanya dikenakan kompaun sejak pelaksanaan penguatkuasaan pematuhan SOP Perintah Kawalan Pergerakan (PKP) digerakkan pada Mei hingga semalam.
“Berdasarkan statistik, pematuhan dalam sektor perdagangan pengedaran berada pada tahap yang memuaskan di mana sebanyak 98.51 peratus premis patuh kepada SOP ditetapkan,” katanya. – K! ONLINE


Disangka hilang rupanya tidur di sofa
Oleh NOR AINNA HAMZAH

6 Jun 2021, 6:15 pm
REMBAU – Dua anggota bomba yang ingin menunaikan solat asar ketika menyertai operasi menyelamat seorang lelaki berusia 21 tahun yang dilaporkan hilang di Gunung Datuk dikejutkan dengan penemuan mangsa yang sedang lena tidur di atas kusyen panjang di bilik stor Dewan terbuka di Tapak Kaki Gunung Datuk, di sini, kira-kira pukul 4.50 petang tadi.
Dua anggota berkenaan kemudiannya memaklumkan penemuan berkenaan kepada Ketua Operasi merangkap Ketua Balai Bomba dan Penyelamat Rembau, Penolong Penguasa Bomba, Mohd Arif Ahmad Osasi namun mangsa tiba-tiba lesap dari atas sofa berkenaan.
Menurut Arif, pasukan penyelamat bergegas mencari mangsa di kawasan sekitar serta bilik stor berkenaan dan menyedari mangsa yang masih dalam keadaan seperti tidur sedang menyorok di dalam sebuah almari.
“Kita terima maklumat mengenai kehilangan berkenaan pada pukul 1.50 petang dan tiba di lokasi pada pukul 2.08 petang. Pasukan penyelamat terdiri daripada polis dan bomba sudah melakukan pemeriksaan di dalam bilik stor dan almari berkenaan sebelum memulakan pencarian ke puncak Gunung Datuk namun tidak menemui mangsa.
“Mangsa yang baharu dua bulan tamat belajar peringkat diploma di sebuah universiti awam kini telah dihantar ke Hospital Rembau oleh pasukan Angkatan Pertahanan Awam Malaysia untuk rawatan lanjut,” katanya ketika ditemui Kosmo! di Tapak Kaki Gunung Datuk, di sini, tadi.
Difahamkan, mangsa mengalami masalah kesihatan mental dan aktiviti pendakian merupakan aktiviti kegemarannya.

Mohd. Arif berkata, antara barangan yang ditemui ialah motosikal mangsa, kasut mangsa yang masih dalam keadaan basah dan baju serta seluar di tiga lokasi berlainan di kawasan tapak kaki Gunung Datuk seawal pencarian di kawasan berkenaan.
Sementara itu, Ketua Polis Daerah Rembau, Pemangku Deputi Superintendan, Hazri Mohamad berkata, pihak polis mendapat maklumat mengenai kehilangan lelaki berusia 21 tahun itu setelah menerima laporkan polis daripada ibu mangsa di Balai Polis Chembong kira-kira pukul 11.23 pagi.
Menurutnya, berdasarkan maklumat awal yang diterima dari ibu mangsa berusia lingkungan 40-an, mangsa disedari tiada di rumah bersama motosikalnya jenis Honda kira-kira pukul 6 pagi.
“Ibu mangsa cuba menghubungi mangsa namun tiada jawapan yang diterima lalu bertindak mencari mangsa sehingga ke kaki Gunung Datuk dan telah menjumpai motosikal anaknya di lokasi berkenaan.
“Mangsa yang telah selamat ditemui telah diserahkan kepada keluarganya untuk tindakan selanjutnya,” katanya. – K! ONLINE


Dua lelaki samun peniaga wanita tular
Oleh IZZATUL ‘AIN AZMAN

6 Jun 2021, 6:17 pm
PETALING JAYA – Satu kejadian samun yang berlaku di sekitar IJM Jalan Kebun berhampiran Kota Kemuning Shah Alam tular di laman Twitter hari ini.
Menerusi rakaman televisyen litar tertutup (CCTV), jenayah tersebut dipercayai dilakukan oleh dua lelaki yang menunggang motosikal terhadap seorang peniaga wanita di kawasan tersebut.
Rakaman berdurasi 45 saat itu menunjukkan barangan peniaga tersebut diambil oleh salah seorang penjenayah ketika wanita itu menoleh ke arah lain sebelum lelaki tersebut melarikan diri menggunakan motosikal bersama rakannya yang menunggu berhampiran.
Peniaga wanita itu tidak sempat melakukan apa-apa, seolah-olah terkejut dengan tindakan yang dilakukan oleh lelaki terbabit sebelum meminta pertolongan orang awam yang berada di kawasan kejadian.
Rata-rata pengguna laman Twitter menyelar tindakan penyamun tersebut dan berharap mereka dapat ditangkap segera oleh pihak polis.
“Saya terkedu. Jika manusia sudah terdesak untuk melakukan kerja jahat, walaupun Allah sedang uji hamba-Nya dengan wabak Covid-19 pun tidak sedikit dia merasa takut.

“Kasihan kakak tu. Semoga Allah bantu kakak tersebut untuk dapatkan semula jualan,” ciap @hzqhalo.
Pengguna bernama @nabilaasyqin pula berkata: “Orang lain penat bekerja siang dan malam untuk mencari rezeki, mereka senang sahaja datang mencuri. Sakit pula hati saya tengok video ini.”
Bagi @arytopia2021, apa yang berlaku tersebut sangat memalukan kerana penjenayah terbabit sihat anggota badan.
“Tindakan yang mereka lakukan sangat memalukan. Walaupun anggota badan mereka sihat, mereka memilih untuk mencuri dari bekerja,” ciapnya. – K! ONLINE


Polis Terengganu tolak 216 permohonan rentas negeri
Oleh TENGKU DANISH BAHRI TENGKU YUSOFF

6 Jun 2021, 5:34 pm
KUALA TERENGGANU – Polis Terengganu telah menerima 5,756 permohonan merentas negeri atas pelbagai alasan sejak pelaksanaan Perintah Kawalan Pergerakan (PKP) penuh, awal bulan ini.
Ketua Polis Terengganu, Datuk Rohaimi Md. Isa berkata, sebanyak 216 permohonan telah ditolak disebabkan tiada dokumen sokongan, menyalah guna surat bekerja dan gagal mengemukakan alasan munasabah.
Beliau berkata, pemantauan Polis Diraja Malaysia (PDRM) juga mendapati kadar pematuhan dalam kalangan rakyat negeri ini pada tahap 96 peratus.
“Berdasarkan pemeriksaan sekatan jalan raya (SJR) di sempadan-sempadan negeri terutama di Lebuh Raya Pantai Timur 2 (LPT2), bilangan kenderaan yang memasuki Terengganu sejak PKP Penuh berkurangan sebanyak 75 peratus.
“Kebanyakan permohonan yang diluluskan ialah pekerja sektor perkhidmatan perlu dan memiliki surat kebenaran Kementerian Perdagangan Antarabangsa dan Industri (MITI),” katanya selepas meninjau SJR Jambatan Sultan Mahmud di sini hari ini.
Dalam perkembangan berkaitan, Rohaimi memberitahu skuad pematuhan PDRM Terengganu kini menggunakan teknologi dron bagi memantau pergerakan orang ramai di lokasi tumpuan di negeri ini.

Menurutnya, sebanyak 157 pasukan pematuhan termasuk agensi berkaitan telah ditugaskan memantau lokasi tumpuan tersebut seperti Pasar Besar Kedai Payang dan KTCC Mall di sini.
“Dron berkenaan dilengkapi sistem pembesar suara dan pengesan suhu yang boleh membantu pihak berkuasa meninjau tempat awam dengan lebih berkesan,” tambah beliau. – K! ONLINE


Sembilan dikompaun joging di taman awam
Oleh NORHAYATI YAHAYA

6 Jun 2021, 5:28 pm
SHAH ALAM – Tindakan sekumpulan individu berjoging di taman awam yang ditutup sepanjang pelaksanaan Perintah Kawalan Pergerakan (PKP) 3.0 membawa padah apabila dikompaun hari ini.
Ketua Polis Daerah Shah Alam, Asisten Komisioner Baharudin Mat Taib berkata, lima kompaun telah dikeluarkan di Taman Tasik Seksyen 7, manakala empat lagi di Taman Seksyen 14 di sini.
Katanya, kompaun tersebut hasil operasi pematuhan PKP oleh Majis Bandaraya Shah Alam (MBSA) bersama polis bermula pukul 7 hingga 10 pagi.
“Kesemua kompaun telah dikeluarkan MBSA mengikut Seksyen 109 Akta Kerajaan Tempatan 1976 kerana tidak mematuhi PKP Covid-19 dengan masuk beriadah atau joging di taman-taman awam yang telah ditutup bermula 1 hingga 14 Jun ini,” katanya dalam kenyataan hari ini.
Sehubungan itu, beliau menasihati orang ramai khususnya di daerah ini bahawa aktiviti berjoging secara individu hanya dibenarkan di taman-taman kejiranan sekitar rumah masing-masing.
“Tindakan mana-mana individu merentasi radius 10 kilometer dan keluar berjoging di taman-taman awam adalah tidak dibenarkan sama sekali di bawah prosedur operasi standard ( SOP) Majlis Keselamatan Negara bermula 1 hingga 14 Jun depan.

“Kerjasama masyarakat bersama petugas barisan amat penting dalam memutuskan rangkaian Covid-19,” jelasnya. -K!ONLINE


‘Berderau darah saya dibandingkan begitu!’ – Kaka Azraff
Oleh MOHD. HAIKAL ISA

6 Jun 2021, 5:27 pm
PETALING JAYA – Penyanyi Kaka Azraff berasa terharu apabila graf kerjayanya sebagai pelakon disamakan dengan bintang pop antarabangsa, Lady Gaga.
Kaka atau nama lengkapnya, Nor Atiqa Noor Azraff, berkata, dia tidak pernah terfikir sampai ke tahap itu apatah lagi mengidamkan kilauan trofi dalam bidang lakonan yang masih berstatus ‘mentah’ buat dirinya.
“Berderau darah saya anda telefon saya cakap begitu! (ketawa). Saya memang peminat Lady Gaga dan disamakan dengannya, itu membuatkan saya lebih bersemangat untuk terus berlakon lebih bagus selepas ini.
“Lady Gaga merupakan seorang artis yang sangat berkaliber dan penuh wawasan, baik dari segi muzik mahupun lakonan. Saya tahu kerjaya nyanyiannya bersinar dahulu sebelum dia tercalon dalam Academy Awards,” kata pelantun lagu Bukan Hal Aku itu.
Bergelar juara keseluruhan Anugerah Juara Lagu ke-35 (AJL35) menerusi karya Gila sekitar Mac lalu (kolaborasi dengan Noki K-Clique dan Loca B), Kaka menegaskan, dalam apa jua pekerjaan yang dilakukannya, tidak kira nyanyian mahupun lakonan, dia sentiasa optimis untuk melakukan yang terbaik.
“Menyanyi dan berlakon ada persamaaan. Apabila kita menjayakannya, kita perlu meletakkan emosi dan penghayatan penuh supaya yang cuba kita bawakan, sampai kepada sesiapa yang mendengar atau menonton.

“Saya tak pernah fikir untuk menggondol trofi Pelakon Wanita Terbaik tetapi kalau itu yang berlaku suatu hari nanti, saya anggap itu sebagai bonus dan rezeki. Yang paling penting dalam apa juga pekerjaan, saya ingin memberikan yang terbaik. Itu sahaja,” luah isteri kepada Adam Azriff itu.
Malam tadi, drama lakonan ibu kepada seorang cahaya mata itu, Pemuja Kubur mendapat pujian daripada orang ramai.
LAKONAN Kaka di sisi Beto dan Aedy Ashraff dalam telefilem mistik berjudul, Pemuja Kubur dipuji ramai.
Terdahulu, Kaka, 32, turut mencuri tumpuan apabila muncul dalam telefilem khas berjudul Kampong Pisang Muzikal Raya Istimewa bergandingan dengan Datuk Awie.
Melencongkan perbandingan antara Kaka dan Gaga bukan atas dasar ejaan nama yang agak serupa, namun mengikut analogi peribadi, sebelum menyerlah dalam bidang lakonan, Lady Gaga terlebih dahulu mencipta fenomena dalam bidang muzik apabila menjadi antara artis paling laris global menerusi single debut, Just Dance.
Hanya selepas berlakon watak pontianak, The Countess dalam siri seram, American Horror Story 5, wanita itu mula mendapat perhatian apabila menggondol trofi Pelakon Wanita Terbaik di Golden Globe Awards.
Terselit sedikit persamaan di situ, kerjaya nyanyian Kaka Azraff bermula agak mendatar sebelum mencipta kejayaan besar apabila menjuari AJL35 menerusi lagu Gila.
Sejak itu, dia mula berjinak-jinak dalam dunia lakonan menerusi telefilem, Kampong Pisang Muzikal Raya dan terbaharu, Pemuja Kubur.
Pemuja Kubur merupakan telefilem arahan sutradara Azmir Affandi manakala skrip oleh Srikandi Emma yang ditayangkan menerusi saluran Astro Citra malam tadi.
Selain Kaka, telefilem seram itu turut dibarisi oleh bintang hebat seperti Elly Suriaty Omar, Beto Kusyairy dan Aedy Ashraff. – K! ONLINE


Tiga sahabat disyaki mahu bersiar-siar dikompaun RM2,000
Oleh NOR AINNA HAMZAH

6 Jun 2021, 5:36 pm
JEMPOL – Cubaan tiga sahabat cuba berpatah balik selepas menyedari terdapat snap check pasukan petugas pematuhan prosedur operasi standard (SOP) di Kilometer 17, Jalan Bahau Kemayan di sini hari ini gagal dan mereka dikompaun RM2,000 seorang.
Ketua Polis Daerah Jempol, Superintendan Hoo Chang Hook berkata, ketika kejadian, dua lelaki dan seorang perempuan berusia antara 25 tahun hingga 32 tahun itu dalam perjalanan dari Bahau menghala ke Air Hitam menaiki sebuah kereta jenis Proton Persona pukul 12.30 tengah hari.
Menurutnya, pemandu kereta cuba berpatah balik, namun tindakan pantas anggota Unit Rondaan Bermotosikal berjaya menahan mereka.
“Ketika ditanya tiada jawapan yang betul, sekejap beli barang, tetapi barang tiada, sekejap pergi hospital, namun tiada bukti. Berkemungkinan mereka hanya mahu bersiar-siar.
“Kesemuanya dikenakan kompaun di bawah Akta Pencegahan Dan Pengawalan Penyakit Berjangkit 1988,” katanya dalam satu kenyataan di sini hari ini. – K! ONLINE


Oreo lancar biskut edisi khas rai makhluk asing
Oleh KOSMO!

6 Jun 2021, 5:00 pm
NEW YORK – Jenama biskut terkenal, Oreo, memperkenalkan biskut terbaharunya yang diberi nama ‘The Offering’, yang direka sebagai simbol keamanan buat makhluk asing, lapor akhbar Daily Star kelmarin.
Biskut keluaran edisi terhad itu mendapat sambutan menggalakkan daripada pembeli dan habis dijual di rak-rak jualan dalam tempoh tiga jam selepas dikeluarkan.
Turut disertakan dalam bungkusan biskut itu adalah plastik dipenuhi simbol berwarna biru yang membolehkan pembeli meletak sekeping Oreo pada bahagian tengah dan menjadikannya kelihatan seperti objek tidak dikenali (UFO).
“Kami ingin menyampaikan simbol keamanan dan perpaduan kepada mana-mana hidupan makhluk asing dengan menawarkan biskut nombor satu di Bumi,” ujar jenama tersebut.
Oreo memulakan kempen pemasarannya pada Jumaat lepas dengan memuat naik satu soal selidik di Twitter yang meminta pengguna untuk memilih jenis biskut yang akan dikongsi dengan makhluk asing.
“Adalah merupakan tugas kami untuk memperluaskan tawaran keamanan kepada rakan-rakan makhluk asing kita, namun kami memerlukan bantuan anda semua,” ciapnya di Twitter dengan meletakkan tanda pagar #OREOOffering.

Pelancaran biskut ‘The Offering’ diinspirasikan daripada insiden rakaman video satelit yang memaparkan beberapa kapal tentera laut Amerika Syarikat dikelilingi oleh beberapa objek didakwa sebagai UFO baru-baru ini. – AGENSI


Dua sahabat disiasat kes rogol, menyamar penjawat awam
Oleh NIK NUR IZZATUL HAZWANI NIK ADNAN

6 Jun 2021, 4:01 pm
DUNGUN – Dua sahabat ditahan reman selama lima hari sehingga Khamis ini untuk membantu siasatan kes perkosa seorang wanita berusia 19 tahun dan menyamar sebagai penjawat awam pada pertengahan bulan lalu.
Perintah reman terhadap kedua-kedua suspek berusia 28 dan 21 tahun itu dibenarkan Majistret Noradila Ab. Latiff di Mahkamah Majistret di sini, hari ini.
Sumber berkata, dua lelaki tersebut didakwa menyamar sebagai anggota pencegah maksiat sebelum menahan mangsa dan teman lelakinya berusia 20 tahun di hadapan sebuah rumah tumpangan di Kuala Dungun di sini pada pada 14 Mei lalu.
“Kedua-dua suspek didakwa telah meminta wang tunai RM1,000 daripada wanita itu dan teman lelakinya kononnya bagi menutup kes maksiat dilakukan.
“Permintaan tersebut gagal ditunaikan menyebabkan mereka didakwa telah menahan wanita berkenaan tetapi melepaskan teman lelakinya,” katanya hari ini.
Jelas sumber itu lagi, wanita tersebut yang takut perbuatannya bersama teman lelaki diketahui keluarga dikatakan akur mengikut kedua-dua suspek ke sebuah hotel di daerah ini sebelum mendakwa telah dirogol.

Sementara itu, Ketua Polis Daerah Dungun, Superintendan Baharudin Abdullah mengesahkan dua lelaki itu ditahan di Paka dekat sini pada pukul 6.15 petang, semalam. – K! ONLINE


Maut tertusuk besi tajam pada lori hantu
Oleh AIMUNI TUAN LAH

6 Jun 2021, 5:01 pm
GUA MUSANG – Seorang buruh warga Indonesia maut dalam keadaan mengerikan ketika dia sedang meninjau tayar lori hantu yang dipandunya tersekat dalam laluan berlumpur di sebuah kebun sayur di Tanah Tinggi Lojing di sini hari ini.
Dalam kejadian pukul 11.30 pagi itu, mangsa yang dikenali sebagai Dedi Sulisman, 26, maut apabila lehernya tercucuk besi tajam selepas sebuah lori hantu lain dipandu seorang lagi warga Indonesia merempuh bahagian belakang kenderaan beratnya.
Ketua Polis Daerah Gua Musang, Superintendan Sik Choon Foo berkata, siasatan mendapati, sewaktu kejadian mangsa sedang memandu kenderaan berat itu ketika melakukan kerja-kerja pembinaan jalan kebun sayur.
Katanya, mangsa dipercayai telah memberhentikan kenderaannya di tengah laluan baharu yang dibina dalam kebun sayur dan turun untuk melihat keadaan lorinya yang tersekat dalam lumpur tanah.
“Secara tiba-tiba, sebuah lori hantu lain yang dipandu seorang lelaki, Oza Desraldi, 20, di laluan sama telah merempuh bahagian belakang lorinya.
“Mangsa yang berada di hadapan lorinya tidak sempat menyelamatkan diri sehingga besi tajam yang berada pada lori itu mencucuk bahagian lehernya,” katanya ketika dihubungi Kosmo! di sini hari ini.

Choon Foo berkata, insiden itu menyebabkan leher mangsa berlumuran darah sebelum meninggal dunia di lokasi kejadian.
Katanya, mayat mangsa dihantar ke Hospital Gua Musang untuk bedah siasat dan kes disiasat mengikut Seksyen 41 (1) Akta Pengangkutan Jalan 1987. -K! ONLINE


Pelajar hina polis sebab lewat ke kuliah
Oleh MOHAMAD NAUFAL MOHAMAD IDRIS

6 Jun 2021, 4:48 pm
KUALA LANGAT – Polis mengesahkan wanita yang tular kerana mengeluarkan kata-kata kesat kepada polis yang bertugas di sekatan jalan raya (SJR) telah tampil memberi keterangan kelmarin.
Ketua Polis Daerah Kuala Langat, Superintendan Ahmad Ridhwan Mohd. Nor berkata, pihaknya telah merekodkan keterangan daripada penuntut kolej berusia 21 tahun itu kira-kira pukul 8.30 malam.
Katanya, kejadian berlaku semasa wanita itu melalui SJR di Bandar Seri Putra, Bangi dan bukan di Bandar Saujana Putra, Kuala Langat.
“Wanita itu mendakwa dalam perjalanan ke kuliah di sebuah kolej di Sepang yang dijadualkan pukul 6 petang selepas keluar dari rumahnya setengah jam sebelum itu.
“Bagaimanapun, dia masih berada di laluan terbabit pukul 6.15 petang,” katanya ketika dihubungi Kosmo! hari ini.
Jelas beliau, kertas siasatan akan dirujuk kepada Timbalan Pendakwa Raya esok untuk tindakan lanjut.

Kes disiasat mengikut Seksyen 504 Kanun Keseksaan iaitu sengaja mengaibkan dengan niat hendak membangkitkan pecah keamanan dan Seksyen 233 Akta Komunikasi dan Multimedia 1998 kerana penggunaan tidak wajar kemudahan rangkaian atau perkhidmatan rangkaian.
Kosmo! sebelum ini melaporkan polis mengesan seorang wanita yang tular menghina polis berkaitan tindakan SJR dengan mempertikaikan pembukaan hanya satu lorong dalam SJR tersebut. – K!ONLINE


Perusahaan buat bot diarah tutup
Oleh MOHAMAD FAIZAL HASHIM

6 Jun 2021, 3:48 pm
JOHOR BAHRU – Setelah seminggu prosedur operasi standard (SOP) dikeluarkan Majlis Keselamatan Negara (MKN), namun masih ada premis yang berdegil beroperasi seperti biasa biarpun tidak termasuk dalam senarai perkhidmatan perlu.
Sebuah perusahaan pembuatan bot di kawasan perindustrian Pasir Gudang, dekat sini diarahkan tutup serta-merta ketika didapati beroperasi seperti biasa dalam Operasi Bersepadu Pemantauan Pematuhan SOP Perintah Kawalan Pergerakan (PKP) 3.0 yang diadakan semalam.
Datuk Bandar Pasir Gudang, Datuk Asman Shah Abd. Rahman berkata, operasi bersepadu kali ini melibatkan beberapa agensi antaranya Polis Diraja Malaysia (PDRM), Jabatan Tenaga Kerja, Jabatan Kesihatan dan Keselamatan Pekerja (DOSH), dan Kementerian Kesihatan (KKM).
Katanya, hasil pemeriksaan mendapati terdapat sebuah kilang yang tidak termasuk dalam senarai Kementerian Perdagangan Antarabangsa dan Industri (MITI ) untuk beroperasi tetapi menjalankan operasi seperti biasa.
“Kilang tersebut memaklumkan mereka ada mohon kebenaran dengan MITI tetapi tidak berjaya kerana bukan perkhidmatan perlu.
“Oleh itu, MBPG mengeluarkan notis untuk menghentikan operasi serta-merta sepanjang tempoh PKP sehingga 14 Jun ini,” katanya kepada pemberita hari ini.

Jelas beliau, dalam operasi sama, beberapa kompaun telah dikeluarkan terhadap premis dan kilang yang tidak mematuhi SOP yang telah ditetapkan.
“Kita harap semua premis dan kilang dapat mematuhi SOP yang telah ditetapkan dan mendapatkan kebenaran untuk menjalankan operasi bagi mengekang penularan wabak seterusnya memutuskan rantaian Covid-19. -K! ONLINE